title: Σύσταση του Συμβουλίου, της 13ης Ιουλίου 2018, σχετικά με το εθνικό πρόγραμμα μεταρρυθμίσεων της Δανίας για το 2018 και τη διατύπωση γνώμης του Συμβουλίου σχετικά με το πρόγραμμα σύγκλισης της Δανίας για το 2018

text:
               10.9.2018

               EL

               Επίσημη Εφημερίδα της Ευρωπαϊκής Ένωσης

               C 320/16

      ΣΫΣΤΑΣΗ ΤΟΥ ΣΥΜΒΟΥΛΊΟΥ
      της 13ης Ιουλίου 2018
      σχετικά με το εθνικό πρόγραμμα μεταρρυθμίσεων της Δανίας για το 2018 και τη διατύπωση γνώμης του Συμβουλίου σχετικά με το πρόγραμμα σύγκλισης της Δανίας για το 2018
      (2018/C 320/04)
      ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
      Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 121 παράγραφος 2 και το άρθρο 148 παράγραφος 4,
      Έχοντας υπόψη τον κανονισμό (ΕΚ) αριθ. 1466/97 του Συμβουλίου, της 7ης Ιουλίου 1997, για την ενίσχυση της εποπτείας της δημοσιονομικής κατάστασης και την εποπτεία και τον συντονισμό των οικονομικών πολιτικών (1), και ιδίως το άρθρο 9 παράγραφος 2,
      Έχοντας υπόψη τη σύσταση της Ευρωπαϊκής Επιτροπής,
      Έχοντας υπόψη τα ψηφίσματα του Ευρωπαϊκού Κοινοβουλίου,
      Έχοντας υπόψη τα συμπεράσματα του Ευρωπαϊκού Συμβουλίου,
      Έχοντας υπόψη τη γνώμη της Επιτροπής Απασχόλησης,
      Έχοντας υπόψη τη γνώμη της Οικονομικής και Δημοσιονομικής Επιτροπής,
      Έχοντας υπόψη τη γνώμη της Επιτροπής Κοινωνικής Προστασίας,
      Έχοντας υπόψη τη γνώμη της Επιτροπής Οικονομικής Πολιτικής,
      Εκτιμώντας τα ακόλουθα:

                  (1)

                  Στις 22 Νοεμβρίου 2017, η Επιτροπή ενέκρινε την ετήσια επισκόπηση της ανάπτυξης, με την οποία σηματοδοτήθηκε η έναρξη του Ευρωπαϊκού Εξαμήνου του 2018 για τον συντονισμό των οικονομικών πολιτικών. Έλαβε δεόντως υπόψη τον ευρωπαϊκό πυλώνα κοινωνικών δικαιωμάτων, που διακηρύχθηκε από το Ευρωπαϊκό Κοινοβούλιο, το Συμβούλιο και την Επιτροπή στις 17 Νοεμβρίου 2017. Οι προτεραιότητες της ετήσιας επισκόπησης της ανάπτυξης εγκρίθηκαν από το Ευρωπαϊκό Συμβούλιο στις 22 Μαρτίου 2018. Στις 22 Νοεμβρίου 2017, βάσει του κανονισμού (ΕΕ) αριθ. 1176/2011 του Ευρωπαϊκού Κοινοβουλίου και του Συμβουλίου (2), η Επιτροπή ενέκρινε επίσης την έκθεση του μηχανισμού επαγρύπνησης, στην οποία η Δανία δεν συγκαταλέγεται μεταξύ των κρατών μελών για τα οποία επρόκειτο να πραγματοποιηθεί εμπεριστατωμένη επισκόπηση.

                  (2)

                  Η έκθεση χώρας του 2018 για τη Δανία δημοσιεύθηκε στις 7 Μαρτίου 2018. Στην έκθεση αξιολογήθηκε η πρόοδος της Δανίας όσον αφορά την εφαρμογή των συστάσεων ανά χώρα που εκδόθηκαν από το Συμβούλιο στις 11 Ιουλίου 2017 (3), η συνέχεια που δόθηκε στις συστάσεις ανά χώρα που είχαν εκδοθεί κατά τα προηγούμενα έτη και η πρόοδος της Δανίας ως προς την επίτευξη των εθνικών στόχων στο πλαίσιο της στρατηγικής «Ευρώπη 2020».

                  (3)

                  Στις 24 Απριλίου 2018, η Δανία υπέβαλε το εθνικό πρόγραμμα μεταρρυθμίσεων για το 2018 και το πρόγραμμα σύγκλισης για το 2018. Προκειμένου να ληφθεί υπόψη η διασύνδεσή τους, τα δύο προγράμματα αξιολογήθηκαν ταυτοχρόνως.

                  (4)

                  Οι σχετικές συστάσεις ανά χώρα ελήφθησαν υπόψη στον προγραμματισμό των Ευρωπαϊκών Διαρθρωτικών και Επενδυτικών Ταμείων («ΕΔΕΤ») για την περίοδο 2014-2020. Όπως προβλέπεται στο άρθρο 23 του κανονισμού (ΕΕ) αριθ. 1303/2013 του Ευρωπαϊκού Κοινοβουλίου και του Συμβουλίου (4), όπου είναι αναγκαίο για τη στήριξη της εφαρμογής σχετικών συστάσεων του Συμβουλίου, η Επιτροπή μπορεί να ζητήσει από ένα κράτος μέλος να επανεξετάσει και να προτείνει τροποποιήσεις του οικείου συμφώνου εταιρικής σχέσης και των σχετικών προγραμμάτων. Η Επιτροπή έχει παράσχει περαιτέρω λεπτομέρειες σχετικά με το πώς θα μπορούσε να κάνει χρήση της διάταξης αυτής σε κατευθυντήριες γραμμές για την εφαρμογή των μέτρων που συνδέουν την αποτελεσματικότητα των ΕΔΕΤ με την υγιή οικονομική διακυβέρνηση.

                  (5)

                  Η Δανία υπάγεται επί του παρόντος στο προληπτικό σκέλος του Συμφώνου Σταθερότητας και Ανάπτυξης. Σύμφωνα με το πρόγραμμα σύγκλισης για το 2018, η κυβέρνηση σχεδιάζει να επιτύχει ονομαστικό έλλειμμα ύψους 0,7 % του ΑΕΠ το 2018 και να εξακολουθήσει να εκπληρώνει τον μεσοπρόθεσμο δημοσιονομικό στόχο για διαρθρωτικό έλλειμμα ύψους 0,5 % του ΑΕΠ καθ' όλη τη διάρκεια του προγράμματος έως το 2025. Σύμφωνα με το πρόγραμμα σύγκλισης για το 2018, ο δείκτης χρέους της γενικής κυβέρνησης ως ποσοστό του ΑΕΠ αναμένεται να υποχωρήσει στο 35,6 % το 2018 και να συνεχίσει να μειώνεται έως ότου φθάσει στο 34,2 % το 2020, προτού αυξηθεί σχεδόν σε 40 % έως το 2025. Το μακροοικονομικό σενάριο στο οποίο στηρίζονται οι εν λόγω δημοσιονομικές προβολές είναι ευλογοφανές καθ' όλη τη διάρκεια του προγράμματος. Με βάση τις εαρινές προβλέψεις της Επιτροπής του 2018, το διαρθρωτικό ισοζύγιο προβλέπεται να εμφανίσει πλεόνασμα της τάξης του 0,3 % του ΑΕΠ το 2018 και της τάξης του 0,9 % του ΑΕΠ το 2019, ελαφρώς πάνω από τον στόχο του προγράμματος σύγκλισης για το 2018 και πάνω από τον μεσοπρόθεσμο δημοσιονομικό στόχο. Συνολικά, το Συμβούλιο είναι της γνώμης ότι η Δανία αναμένεται να συμμορφωθεί με τις διατάξεις του Συμφώνου Σταθερότητας και Ανάπτυξης το 2018 και το 2019.

                  (6)

                  Η εξασφάλιση προσφοράς εργατικού δυναμικού σε περιόδους δημογραφικών αλλαγών και η αντιμετώπιση των εμφανιζόμενων ελλείψεων εργατικού δυναμικού σε ορισμένους τομείς αποτελεί προϋπόθεση για βιώσιμη ανάπτυξη στη Δανία. Μεταρρυθμίσεις για την αύξηση των ποσοστών συμμετοχής και ολοκλήρωσης της επαγγελματικής εκπαίδευσης και κατάρτισης, καθώς και μέτρα για την καλύτερη ανάπτυξη ψηφιακών δεξιοτήτων, είναι πιθανό να αυξήσουν την προσφορά ειδικευμένου εργατικού δυναμικού. Επιπλέον, μέτρα για την καλύτερη ένταξη ομάδων περιθωριοποιημένων και μειονεκτούντων ατόμων στην αγορά εργασίας θα ήταν επωφελή στο πλαίσιο αυτό. Αυτό ισχύει για νέους με χαμηλό μορφωτικό επίπεδο, άτομα με μειωμένη ικανότητα εργασίας και άτομα με αναπηρία, καθώς και άτομα που προέρχονται από οικογένειες μεταναστών. Τα πρόσφατα μέτρα για την ένταξη στην εργασία ξεκίνησαν με βραδείς ρυθμούς, αλλά φαίνεται να βελτιώνουν την κατάσταση για τους νεοαφιχθέντες πρόσφυγες. Η ενσωμάτωση των παιδιών που προέρχονται από οικογένειες μεταναστών στο εκπαιδευτικό σύστημα παραμένει βασική πρόκληση, με αποτέλεσμα χαμηλότερες εκπαιδευτικές επιδόσεις, κατά μέσο όρο, σε σύγκριση με άλλα παιδιά.

                  (7)

                  Η μεγάλη αύξηση της παραγωγικότητας είναι θεμελιώδους σημασίας προκειμένου να στηριχθεί η οικονομική ανάπτυξη, να διατηρηθεί το σχετικά υψηλό επίπεδο κοινωνικής πρόνοιας στη Δανία και να εξασφαλιστεί η ανταγωνιστικότητα της χώρας. Παρόλο που το επίπεδο παραγωγικότητας της Δανίας είναι υψηλό σε σύγκριση με άλλα κράτη μέλη, η αύξηση της παραγωγικότητας ακολουθεί πτωτική πορεία επί μεγάλο χρονικό διάστημα και υπάρχει ευρύ φάσμα ενδεχόμενων εμποδίων στην αύξηση της παραγωγικότητας (τα οποία επίσης προσδιορίζονται από το συμβούλιο παραγωγικότητας και την αρχή ανταγωνισμού της Δανίας). Ιδίως οι υπηρεσίες με εγχώριο προσανατολισμό χαρακτηρίζονται από βραδύτητα όσον αφορά την παραγωγικότητα, στους τομείς στους οποίους η κυβέρνηση έλαβε περιορισμένα μόνον μέτρα το 2017 για να αυξηθεί ο ανταγωνισμός και ορισμένα τμήματα των οποίων, όπως οι τράπεζες ενυπόθηκης πίστης, δεν είναι εκτεθειμένα στον διεθνή ανταγωνισμό. Ο ανεπαρκής ανταγωνισμός σε διάφορους τομείς παροχής υπηρεσιών με εγχώριο προσανατολισμό (π.χ. στους τομείς του λιανικού εμπορίου, των χρηματοπιστωτικών υπηρεσιών, της διανομής υπηρεσιών κοινής ωφελείας, των μεταφορών και της χονδρικής πώλησης φαρμακευτικών προϊόντων), εξακολουθεί να επιβαρύνει την παραγωγικότητα, τις επενδύσεις και τη δημιουργία θέσεων εργασίας.

                  (8)

                  Μετά από αρκετά έτη σημαντικών αυξήσεων στις τιμές των κατοικιών, εμφανίζονται κίνδυνοι υπερτίμησης, ιδίως στις μεγαλύτερες αστικές περιοχές. Το Ευρωπαϊκό Συμβούλιο Συστημικού Κινδύνου εξέδωσε προειδοποίηση σε οκτώ χώρες της Ένωσης, μεταξύ των οποίων και στη Δανία, υποδεικνύοντας μεσοπρόθεσμες αδυναμίες του τομέα των οικιστικών ακινήτων λόγω της αύξησης των τιμών των κατοικιών, σε συνδυασμό με το υψηλό χρέος των νοικοκυριών. Τα νοικοκυριά συνέχισαν να μειώνουν το χρέος τους το 2017, το οποίο ωστόσο παραμένει ένα από τα υψηλότερα στην Ένωση (ως ποσοστό του ΑΕΠ) και υπερβαίνει το επίπεδο που δικαιολογείται από τα θεμελιώδη οικονομικά μεγέθη και τα προληπτικά όρια, σύμφωνα με τις εκτιμήσεις της Επιτροπής. Επιπλέον, η αναλογία των ενυπόθηκων δανείων με πολύ υψηλό δείκτη δανείου-εισοδήματος αυξάνεται σταθερά από το 2013, ιδίως μέσα και γύρω από την Κοπεγχάγη. Οι αρχές της Δανίας έχουν εγκρίνει διάφορα νέα μακροπροληπτικά μέτρα για να περιορίσουν περαιτέρω την παρακινδυνευμένη δανειοληψία (με ισχύ από το 2018 και το 2020) και προέβησαν σε μεταρρύθμιση του φόρου ακίνητης περιουσίας (με ισχύ από το 2021) με σκοπό την αντιμετώπιση των περιφερειακών ανισορροπιών στις τιμές των κατοικιών. Παρ' όλα αυτά, ο συνδυασμός πολύ υψηλών δεικτών δανείου-εισοδήματος, υψηλού χρέους με υψηλή ευαισθησία επιτοκίου και ενδεχομένως υπερβολικών τιμών των κατοικιών αυξάνει τον κίνδυνο διόρθωσης των τιμών η οποία θα μπορούσε να πλήξει την πραγματική οικονομία και τον τραπεζικό τομέα.

                  (9)

                  Στο πλαίσιο του Ευρωπαϊκού Εξαμήνου του 2018, η Επιτροπή προέβη σε ολοκληρωμένη ανάλυση της οικονομικής πολιτικής της Δανίας και τη δημοσίευσε στην έκθεση του 2018 για τη χώρα. Επίσης, αξιολόγησε το πρόγραμμα σύγκλισης για το 2018, το εθνικό πρόγραμμα μεταρρυθμίσεων για το 2018 και τη συνέχεια που δόθηκε στις συστάσεις που είχαν απευθυνθεί προς τη Δανία τα προηγούμενα έτη. Η Επιτροπή έλαβε υπόψη όχι μόνον τη συνάφειά τους για την άσκηση βιώσιμης δημοσιονομικής και κοινωνικοοικονομικής πολιτικής στη Δανία, αλλά και τον βαθμό στον οποίο συμμορφώνονται με τους κανόνες και τις κατευθύνσεις της Ένωσης, δεδομένης της ανάγκης ενδυνάμωσης της συνολικής οικονομικής διακυβέρνησης της Ένωσης, μέσω της συνεκτίμησης στοιχείων σε ενωσιακό επίπεδο κατά τη διαμόρφωση μελλοντικών εθνικών αποφάσεων.

                  (10)

                  Υπό το πρίσμα της αξιολόγησης αυτής, το Συμβούλιο εξέτασε το πρόγραμμα σύγκλισης για το 2018 και είναι της γνώμης (5) ότι η Δανία αναμένεται να συμμορφωθεί με το Σύμφωνο Σταθερότητας και Ανάπτυξης.

            ΣΥΝΙΣΤΑ στη Δανία να λάβει μέτρα το 2018 και το 2019 προκειμένου:

                  1.

                  Να αυξήσει τον ανταγωνισμό στους τομείς υπηρεσιών με εγχώριο προσανατολισμό, για παράδειγμα στη διανομή υπηρεσιών κοινής ωφέλειας και στον χρηματοπιστωτικό τομέα.

         Βρυξέλλες, 13 Ιουλίου 2018.

               Για το Συμβούλιο

               Ο Πρόεδρος

            H. LÖGER

         (1)  ΕΕ L 209 της 2.8.1997, σ. 1.

         (2)  Κανονισμός (ΕΕ) αριθ. 1176/2011 του Ευρωπαϊκού Κοινοβουλίου και του Συμβουλίου, της 16ης Νοεμβρίου 2011, σχετικά με την πρόληψη και τη διόρθωση των υπερβολικών μακροοικονομικών ανισορροπιών (ΕΕ L 306 της 23.11.2011, σ. 25).

         (3)  ΕΕ C 261 της 9.8.2017, σ. 1.

         (4)  Κανονισμός (ΕΕ) αριθ. 1303/2013 του Ευρωπαϊκού Κοινοβουλίου και του Συμβουλίου, της 17ης Δεκεμβρίου 2013, περί καθορισμού κοινών διατάξεων για το Ευρωπαϊκό Ταμείο Περιφερειακής Ανάπτυξης, το Ευρωπαϊκό Κοινωνικό Ταμείο, το Ταμείο Συνοχής, το Ευρωπαϊκό Γεωργικό Ταμείο Αγροτικής Ανάπτυξης και το Ευρωπαϊκό Ταμείο Θάλασσας και Αλιείας και περί καθορισμού γενικών διατάξεων για το Ευρωπαϊκό Ταμείο Περιφερειακής Ανάπτυξης, το Ευρωπαϊκό Κοινωνικό Ταμείο, το Ταμείο Συνοχής και το Ευρωπαϊκό Ταμείο Θάλασσας και Αλιείας και για την κατάργηση του κανονισμού (ΕΚ) αριθ. 1083/2006 του Συμβουλίου (ΕΕ L 347 της 20.12.2013, σ. 320).

         (5)  Δυνάμει του άρθρου 9 παράγραφος 2 του κανονισμού (ΕΚ) αριθ. 1466/97.


title: Σύσταση του Συμβουλίου, της 13ης Ιουλίου 2018, σχετικά με το εθνικό πρόγραμμα μεταρρυθμίσεων της Γερμανίας για το 2018 και τη διατύπωση γνώμης του Συμβουλίου σχετικά με το πρόγραμμα σταθερότητας της Γερμανίας για το 2018

text:
               10.9.2018

               EL

               Επίσημη Εφημερίδα της Ευρωπαϊκής Ένωσης

               C 320/19

      ΣΫΣΤΑΣΗ ΤΟΥ ΣΥΜΒΟΥΛΊΟΥ
      της 13ης Ιουλίου 2018
      σχετικά με το εθνικό πρόγραμμα μεταρρυθμίσεων της Γερμανίας για το 2018 και τη διατύπωση γνώμης του Συμβουλίου σχετικά με το πρόγραμμα σταθερότητας της Γερμανίας για το 2018
      (2018/C 320/05)
      ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
      Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 121 παράγραφος 2 και το άρθρο 148 παράγραφος 4,
      Έχοντας υπόψη τον κανονισμό (ΕΚ) αριθ. 1466/97 του Συμβουλίου, της 7ης Ιουλίου 1997, για την ενίσχυση της εποπτείας της δημοσιονομικής κατάστασης και την εποπτεία και τον συντονισμό των οικονομικών πολιτικών (1), και ιδίως το άρθρο 5 παράγραφος 2,
      Έχοντας υπόψη τον κανονισμό (ΕΕ) αριθ. 1176/2011 του Ευρωπαϊκού Κοινοβουλίου και του Συμβουλίου, της 16ης Νοεμβρίου 2011, σχετικά με την πρόληψη και τη διόρθωση των υπερβολικών μακροοικονομικών ανισορροπιών (2), και ιδίως το άρθρο 6 παράγραφος 1,
      Έχοντας υπόψη τη σύσταση της Ευρωπαϊκής Επιτροπής,
      Έχοντας υπόψη τα ψηφίσματα του Ευρωπαϊκού Κοινοβουλίου,
      Έχοντας υπόψη τα συμπεράσματα του Ευρωπαϊκού Συμβουλίου,
      Έχοντας υπόψη τη γνώμη της Επιτροπής Απασχόλησης,
      Έχοντας υπόψη τη γνώμη της Οικονομικής και Δημοσιονομικής Επιτροπής,
      Έχοντας υπόψη τη γνώμη της Επιτροπής Κοινωνικής Προστασίας,
      Έχοντας υπόψη τη γνώμη της Επιτροπής Οικονομικής Πολιτικής,
      Εκτιμώντας τα ακόλουθα:

                  (1)

                  Στις 22 Νοεμβρίου 2017, η Επιτροπή εξέδωσε την ετήσια επισκόπηση της ανάπτυξης, με την οποία σηματοδοτήθηκε η έναρξη του Ευρωπαϊκού Εξαμήνου του 2018 σχετικά με τον συντονισμό των οικονομικών πολιτικών. Λήφθηκε δεόντως υπόψη ο ευρωπαϊκός πυλώνας κοινωνικών δικαιωμάτων που διακηρύχθηκε από το Ευρωπαϊκό Κοινοβούλιο, το Συμβούλιο και την Επιτροπή στις 17 Νοεμβρίου 2017. Οι προτεραιότητες της ετήσιας επισκόπησης της ανάπτυξης εγκρίθηκαν από το Ευρωπαϊκό Συμβούλιο στις 22 Μαρτίου 2018. Στις 22 Νοεμβρίου 2017, βάσει του κανονισμού (ΕΕ) αριθ. 1176/2011, η Επιτροπή ενέκρινε επίσης την έκθεση του μηχανισμού επαγρύπνησης, στην οποία η Γερμανία συγκαταλέγεται μεταξύ των κρατών μελών για τα οποία επρόκειτο να πραγματοποιηθεί εμπεριστατωμένη επισκόπηση. Την ίδια ημέρα η Επιτροπή εξέδωσε επίσης σύσταση για σύσταση του Συμβουλίου σχετικά με την οικονομική πολιτική της ζώνης του ευρώ. Η σύσταση αυτή εγκρίθηκε από το Ευρωπαϊκό Συμβούλιο στις 22 Μαρτίου 2018. Στις 14 Μαΐου 2018 το Συμβούλιο εξέδωσε τη σύσταση για την οικονομική πολιτική της ζώνης του ευρώ (3) («σύσταση για τη ζώνη του ευρώ»).

                  (2)

                  Ως κράτος μέλος με νόμισμα το ευρώ και λαμβανομένης υπόψη της στενής διασύνδεσης των οικονομιών της οικονομικής και νομισματικής ένωσης, η Γερμανία θα πρέπει να διασφαλίσει την πλήρη και έγκαιρη εφαρμογή της σύστασης για τη ζώνη του ευρώ, όπως αποτυπώνεται στις κατωτέρω συστάσεις 1 και 2.

                  (3)

                  Η έκθεση χώρας του 2018 για τη Γερμανία δημοσιεύθηκε στις 7 Μαρτίου 2018. Στην έκθεση αξιολογήθηκε η πρόοδος της Γερμανίας όσον αφορά την εφαρμογή των ειδικών ανά χώρα συστάσεων που εκδόθηκαν από το Συμβούλιο στις 11 Ιουλίου 2017 (4), η συνέχεια που δόθηκε στις ειδικές ανά χώρα συστάσεις που είχαν εκδοθεί κατά τα προηγούμενα έτη και η πρόοδος της Γερμανίας ως προς την επίτευξη των εθνικών στόχων της στρατηγικής «Ευρώπη 2020». Επιπλέον, η έκθεση περιλάμβανε εμπεριστατωμένη επισκόπηση δυνάμει του άρθρου 5 του κανονισμού (ΕΕ) αριθ. 1176/2011, τα αποτελέσματα της οποίας δημοσιεύτηκαν επίσης στις 7 Μαρτίου 2018. Από την ανάλυσή της, η Επιτροπή κατέληξε στο συμπέρασμα ότι η Γερμανία παρουσιάζει μακροοικονομικές ανισορροπίες. Ειδικότερα, το σταθερά υψηλό πλεόνασμα του ισοζυγίου τρεχουσών συναλλαγών έχει διασυνοριακό αντίκτυπο και αντανακλά το υποτονικό επίπεδο των επενδύσεων σε σχέση με την αποταμίευση τόσο στον ιδιωτικό όσο και στον δημόσιο τομέα. Το πλεόνασμα, το οποίο σε μεγάλο βαθμό είναι με τρίτες χώρες, έχει περιοριστεί ελαφρώς από το 2016 και αναμένεται να μειωθεί σταδιακά λόγω ανάκαμψης της εσωτερικής ζήτησης κατά τα επόμενα έτη, ενώ παράλληλα θα παραμείνει σε ιστορικά υψηλά επίπεδα κατά την περίοδο που καλύπτουν οι προβλέψεις. Μολονότι επί του παρόντος σημειώνεται μετατόπιση προς την ανάπτυξη με βάση την εγχώρια ζήτηση, τόσο η κατανάλωση όσο και οι επενδύσεις παραμένουν συγκρατημένες ως ποσοστό του ΑΕΠ, παρά τις ευνοϊκές κυκλικές και χρηματοδοτικές συνθήκες και τις ανάγκες επενδύσεων σε υποδομές, για τις οποίες υπάρχουν δημοσιονομικά περιθώρια. Αν και έχουν ληφθεί ορισμένα μέτρα για την ενίσχυση των δημόσιων επενδύσεων, οι προσπάθειες αυτές δεν έχουν ακόμη οδηγήσει σε βιώσιμη ανοδική τάση των δημόσιων επενδύσεων ως ποσοστού του ΑΕΠ. Επίσης περιορισμένη υπήρξε και η πρόοδος που σημειώθηκε όσον αφορά την εφαρμογή των συστάσεων σε άλλους τομείς.

                  (4)

                  Η Γερμανία υπέβαλε το εθνικό πρόγραμμα μεταρρυθμίσεων για το 2018 στις 30 Απριλίου 2018 και το πρόγραμμα σταθερότητας για το 2018 στις 19 Απριλίου 2018. Προκειμένου να ληφθεί υπόψη η διασύνδεσή τους, τα δύο προγράμματα αξιολογήθηκαν ταυτοχρόνως.

                  (5)

                  Οι σχετικές ειδικές ανά χώρα συστάσεις λήφθηκαν υπόψη κατά τον προγραμματισμό των Ευρωπαϊκών Διαρθρωτικών και Επενδυτικών Ταμείων («ΕΔΕΤ») για την περίοδο 2014-2020. Όπως προβλέπεται στο άρθρο 23 του κανονισμού (ΕΕ) αριθ. 1303/2013 του Ευρωπαϊκού Κοινοβουλίου και του Συμβουλίου (5), όπου είναι αναγκαίο για τη στήριξη της εφαρμογής σχετικών συστάσεων του Συμβουλίου, η Επιτροπή μπορεί να ζητήσει από ένα κράτος μέλος να επανεξετάσει και να προτείνει τροποποιήσεις του οικείου συμφώνου εταιρικής σχέσης και των σχετικών προγραμμάτων. Η Επιτροπή έχει παράσχει περαιτέρω λεπτομέρειες για τον τρόπο με τον οποίο θα κάνει χρήση αυτής της διάταξης σε κατευθυντήριες οδηγίες σχετικά με την εφαρμογή των μέτρων που συνδέουν την αποτελεσματικότητα των ΕΔΕΤ με τη χρηστή οικονομική διακυβέρνηση.

                  (6)

               Η Γερμανία επί του παρόντος υπάγεται στο προληπτικό σκέλος του Συμφώνου Σταθερότητας και Ανάπτυξης και υπόκειται στον κανόνα για το χρέος. Στο πρόγραμμα σταθερότητας του 2018, η κυβέρνηση θέτει ως στόχο την επίτευξη δημοσιονομικού πλεονάσματος μεταξύ 1 και 1
                      % του ΑΕΠ κατά την περίοδο 2018-2021. Ο μεσοπρόθεσμος δημοσιονομικός στόχος —που συνίσταται σε διαρθρωτικό έλλειμμα 0,5 % του ΑΕΠ — εξακολουθεί να τηρείται με ένα περιθώριο απόκλισης καθ' όλη την περίοδο του προγράμματος. Σύμφωνα με το πρόγραμμα σταθερότητας, ο δείκτης του δημόσιου χρέους προς το ΑΕΠ αναμένεται να μειωθεί σταδιακά στο 53 % το 2021. Ενώ στο πρόγραμμα σταθερότητας απαριθμούνται και περιγράφονται διάφορα προβλεπόμενα μέτρα από τη συμφωνία του συνασπισμού του Μαρτίου του 2018, τα οποία ανέρχονται γενικά σε περίπου 1
                      % του ΑΕΠ κατά την περίοδο 2018-2021, δεν έχουν ακόμη συμπεριληφθεί στις προβολές του προγράμματος σταθερότητας, διότι δεν έχουν ακόμη εγκριθεί. Το μακροοικονομικό σενάριο στο οποίο στηρίζονται οι εν λόγω δημοσιονομικές προβλέψεις, και το οποίο δεν έχει επικυρωθεί από ανεξάρτητο όργανο, είναι ρεαλιστικό (6). Με βάση τις εαρινές προβλέψεις της Επιτροπής για το 2018, το διαρθρωτικό ισοζύγιο προβλέπεται να εμφανίσει πλεόνασμα της τάξης του 1,2 % του ΑΕΠ περίπου το 2018 και 1,0 % του ΑΕΠ το 2019, υπερβαίνοντας έτσι τον μεσοπρόθεσμο δημοσιονομικό στόχο. Το δημόσιο χρέος προβλέπεται να παραμείνει σε σταθερή πτωτική πορεία. Συνολικά, το Συμβούλιο είναι της γνώμης ότι η Γερμανία προβλέπεται να συμμορφωθεί με τις διατάξεις του Συμφώνου Σταθερότητας και Ανάπτυξης το 2018 και το 2019. Ταυτόχρονα, με παράλληλη τήρηση του μεσοπρόθεσμου στόχου, εξακολουθεί να υπάρχει περιθώριο για τη χρήση δημοσιονομικών και διαρθρωτικών πολιτικών, ώστε να επιτευχθεί σταθερή ανοδική πορεία των δημόσιων και ιδιωτικών επενδύσεων, ιδιαίτερα στην εκπαίδευση, την έρευνα και την καινοτομία.

                  (7)

                  Οι πραγματικές δημόσιες επενδύσεις αυξήθηκαν σημαντικά κατά την περίοδο 2015-2017. Η τάση αυτή αντικατοπτρίζει τις προσπάθειες της κυβέρνησης για την ενίσχυση των επενδύσεων. Οι δημόσιες επενδύσεις ανακάμπτουν αλλά η αύξηση, ως ποσοστό του ΑΕΠ, είναι ακόμα περιορισμένη, και εξακολουθεί να υπάρχει σημαντική καθυστέρηση σε επίπεδο δήμων, η οποία εκτιμάται σε 4 % του ΑΕΠ. Το κεφαλαιακό απόθεμα του Δημοσίου συνεχίζει να μειώνεται ως ποσοστό του ΑΕΠ, λόγω των αρνητικών καθαρών επενδύσεων σε επίπεδο δήμων (περίπου 6 δισεκατ. EUR ετησίως κατά την περίοδο 2010-2016). Για την κάλυψη της υστέρησης των επενδύσεων σε επίπεδο δήμων θα απαιτηθούν πρόσθετες ετήσιες δημόσιες επενδύσεις ύψους 0,3 % του ΑΕΠ κατά την επόμενη δεκαετία. Οι επενδύσεις ως ποσοστό του κεφαλαιακού αποθέματος τους δημοσίου και οι δημόσιες επενδύσεις ως ποσοστό των δημοσίων δαπανών είναι χαμηλότερες από τον μέσο όρο της ζώνης του ευρώ. Το 2017 άρχισε η λειτουργία του οργανισμού που συστάθηκε για τη στήριξη των δημόσιων επενδύσεων σε επίπεδο δήμων, αλλά απαιτούνται περαιτέρω προσπάθειες για την αντιμετώπιση της υστέρησης των επενδύσεων. Σε συνδυασμό με την ευνοϊκή δημοσιονομική θέση προκύπτει ότι υπάρχουν περιθώρια για αύξηση των επενδύσεων σε όλα τα επίπεδα διακυβέρνησης, ιδίως σε επίπεδο περιφερειών και δήμων.

                  (8)

                  Οι δημόσιες δαπάνες για την εκπαίδευση παρέμειναν στο 4,2 % του ΑΕΠ το 2016, κάτω από τον μέσο όρο του 4,7 % στην Ένωση. Οι δαπάνες για την εκπαίδευση και την έρευνα παρέμειναν στο 9,0 % του ΑΕΠ το 2016, υπολειπόμενες του εθνικού στόχου του 10 %. Αυτή η διαφορά αντιστοιχεί σε εκτιμώμενο επενδυτικό κενό ύψους περίπου 33 δισ. EUR. Ενώ οι δαπάνες για την εκπαίδευση αυξήθηκαν σε πραγματικούς όρους, εξακολουθεί να υπάρχει σημαντική υστέρηση των επενδύσεων. Ταυτόχρονα, προκειμένου να αντιμετωπιστούν προκλήσεις όπως η αύξηση του αριθμού των μαθητών, η έλλειψη εκπαιδευτικών και η περαιτέρω επέκταση της προσχολικής εκπαίδευσης και φροντίδας θα απαιτηθεί η κατάλληλη δημόσια χρηματοδότηση. Οι πρόσθετες δαπάνες για την εκπαίδευση, καθώς και για την έρευνα και την καινοτομία, είναι ζωτικής σημασίας για τη δυνητική ανάπτυξη της Γερμανίας.

                  (9)

                  Η ψηφιοποίηση της γερμανικής οικονομίας προχωρά με αργούς ρυθμούς και η χώρα βρίσκεται αντιμέτωπη με σημαντικές προκλήσεις. Είναι προφανές το ψηφιακό χάσμα μεταξύ αστικών και αγροτικών περιοχών όσον αφορά την κάλυψη για ταχεία πρόσβαση (πρόσβαση επόμενης γενιάς έως και 30 Mbit) στο διαδίκτυο (μόλις 54 % στις αγροτικές περιοχές). Η Γερμανία υστερεί στην ανάπτυξη ευρυζωνικών δικτύων πολύ υψηλής χωρητικότητας (> 100 Mbit). Μόνο ένα μικρό ποσοστό του εδάφους της Γερμανίας (7,3 %) καλύπτεται από δίκτυα πρόσβασης που βασίζονται σε οπτικές ίνες, σε σύγκριση με ποσοστό 26,8 % κατά μέσο όρο στην Ένωση. Αντιθέτως, η αναβάθμιση των υφιστάμενων δικτύων χάλκινων καλωδίων («διανυσμάτωση») εξακολούθησε να είναι η κυρίαρχη τεχνολογική λύση που επιλέγει ο κατεστημένος φορέας εκμετάλλευσης. Πολλές υπηρεσίες εξαρτώνται από τη συνδεσιμότητα πολύ υψηλής ταχύτητας και το 2017 25,3 % των γερμανικών επιχειρήσεων έκριναν ότι οι συνδέσεις τους είναι υπερβολικά αργές για τις πραγματικές επιχειρηματικές τους ανάγκες. Η έλλειψη της εν λόγω συνδεσιμότητας συνιστά ανασταλτικό παράγοντα για τις επενδύσεις, ιδίως για τις μικρές και μεσαίες επιχειρήσεις, πολλές από τις οποίες βρίσκονται σε αγροτικές και ημιαγροτικές περιοχές. Οι επιδόσεις στις ψηφιακές δημόσιες υπηρεσίες και στην ηλεκτρονική υγεία υπολείπονται επίσης του μέσου όρου της Ένωση.

                  (10)

                  Οι επενδύσεις των επιχειρήσεων στην έρευνα και την ανάπτυξη αυξάνονται και η Γερμανία προσεγγίζει την επίτευξη του στόχου της για την ένταση την έρευνας και ανάπτυξης σύμφωνα με τη στρατηγική «Ευρώπη 2020». Ωστόσο, οι επενδύσεις συγκεντρώνονται όλο και περισσότερο στις μεγάλες επιχειρήσεις και στον μεταποιητικό τομέα υψηλής και μεσαίας τεχνολογίας, ενώ η συμβολή των μικρών και μεσαίων επιχειρήσεων υποχωρεί. Έχουν ληφθεί ορισμένα μέτρα προκειμένου να ενισχυθεί η επιχειρηματική δραστηριότητα, ιδίως μέσω της προσέλκυσης ιδιωτικών επενδύσεων σε επιχειρηματικά κεφάλαια. Ωστόσο, η γερμανική αγορά επιχειρηματικών κεφαλαίων εξακολουθεί να είναι λιγότερο ανεπτυγμένη από τις αγορές άλλων πρωτοπόρων χωρών στον τομέα της καινοτομίας διεθνώς.

                  (11)

                  Παρά τις ορισμένες βελτιώσεις που επήλθαν τα τελευταία έτη, το φορολογικό σύστημα της Γερμανίας παραμένει μη αποδοτικό, ιδίως διότι είναι πολύπλοκο και στρεβλώνει τη λήψη αποφάσεων, π.χ. σχετικά με τις επενδύσεις, τη χρηματοδότηση και τη συμμετοχή στην αγορά εργασίας. Η Γερμανία δίνει σχετικά μεγάλη έμφαση στην άμεση φορολογία για την αύξηση των εσόδων και υπάρχει περιθώριο για μείωση της στρεβλωτικής άμεσης φορολογίας ή για στροφή προς λιγότερο στρεβλωτικούς φόρους στην ακίνητη περιουσία, την κληρονομία και την κατανάλωση. Το επίπεδο φόρων και κοινωνικών εισφορών επί του εισοδήματος από απασχόληση ήταν το έκτο υψηλότερο στην Ένωση το 2015. Το κόστος του κεφαλαίου και ο πραγματικός μέσος συντελεστής φορολόγησης εταιρειών, που διαφέρουν μεταξύ των περιφερειών, είναι από τα υψηλότερα στην Ένωση (28,2 % ως εθνικό συγκεντρωτικό μέγεθος, σε σύγκριση με μέσο όρο 20,9 % στην Ένωση). Λόγω της αλληλεπίδρασης μεταξύ του φόρου εισοδήματος εταιρειών, των τοπικών εμπορικών φόρων και της εισφοράς αλληλεγγύης, το σύστημα φορολόγησης των εταιρειών είναι σύνθετο, συνεπάγεται υψηλό κόστος των φορολογικών υπηρεσιών και στρεβλώνει το επίπεδο και την τοποθεσία των επενδύσεων. Επιπλέον, ο φόρος εισοδήματος εταιρειών στρεβλώνει τις αποφάσεις χρηματοδότησης, με μια μεροληπτική μεταχείριση υπέρ της χρηματοδότησης με δανειακά κεφάλαια. Αυτή η μεροληπτική μεταχείριση είναι η έβδομη υψηλότερη στην Ένωση. Η μείωση του κόστους κεφαλαίου επί των ιδίων κεφαλαίων θα μπορούσε να ενισχύσει τις ιδιωτικές επενδύσεις και τη σχετικά ανεπαρκώς ανεπτυγμένη αγορά επιχειρηματικών κεφαλαίων. Επιπλέον, οι διατάξεις για η μεταφορά των ζημιών εξακολουθούν να είναι σχετικά αυστηρές, περιορίζοντας το ποσό στο 60 % του φορολογητέου εισοδήματος για ένα συγκεκριμένο έτος.

                  (12)

                  Η νομοθεσία στη Γερμανία εξακολουθεί να είναι πολύ περιοριστική, ιδίως όσον αφορά τις επιχειρηματικές υπηρεσίες, τα νομοθετικώς κατοχυρωμένα επαγγέλματα και τις διοικητικές διατυπώσεις για τη διασυνοριακή παροχή υπηρεσιών. Οι βασικοί περιορισμοί αφορούν, μεταξύ άλλων, τη νομική μορφή και την εταιρική συμμετοχή. Τα ποσοστά διαρροής σε βασικούς τομείς επιχειρηματικών υπηρεσιών, όπως είναι οι νομικές, οι λογιστικές και οι αρχιτεκτονικές δραστηριότητες, καθώς και οι δραστηριότητες των μηχανικών, είναι κάτω από τον μέσο όρο της Ένωσης, ενώ οι ακαθάριστοι λειτουργικοί συντελεστές σε αυτούς τους τομείς είναι πάνω από τον μέσο όρο, γεγονός που υποδηλώνει μείωση των ανταγωνιστικών πιέσεων. Λόγω του ρόλου των υπηρεσιών ως ενδιάμεσων εισροών, η λιγότερο περιοριστική ρύθμιση των υπηρεσιών αυξάνει την παραγωγικότητα στις βιομηχανίες έντασης υπηρεσιών επομένου σταδίου.

                  (13)

                  Οι επιδόσεις της Γερμανίας στην αγορά εργασίας ήταν ιδιαίτερα υψηλές. Η ανεργία μειώθηκε στο ιστορικά χαμηλό επίπεδο του 3,6 % το τέταρτο τρίμηνο του 2017 και η απασχόληση έφθασε στο 79,8 %. Το ποσοστό ανεργίας των νέων (6,8 % το 2017) είναι από τα χαμηλότερα στην Ένωση. Η Γερμανία αντιμετωπίζει αυξανόμενη έλλειψη εξειδικευμένου εργατικού δυναμικού, ενώ το δυναμικό ορισμένων ομάδων για την αγορά εργασίας εξακολουθεί να μην χρησιμοποιείται επαρκώς. Το ποσοστό των ατόμων που εργάζονται με σχέση μερικής απασχόλησης, ιδίως οι γυναίκες, καθώς και τα άτομα που προέρχονται από οικογένειες μεταναστών και τα άτομα που εκτελούν καθήκοντα παροχής φροντίδας, είναι μεταξύ των υψηλότερων στην Ένωση. Για τις γυναίκες, στους βασικούς παράγοντες περιλαμβάνονται τα αντικίνητρα για εργασία πέραν του ωραρίου, σε συνδυασμό με την έλλειψη επαρκών παιδικών σταθμών και ολοήμερων σχολείων. Οι ειδικοί φορολογικοί κανόνες, ιδίως για τα δεύτερα εργαζόμενα μέλη της οικογένειας και τους χαμηλόμισθους, και οι επιπτώσεις εγκλωβισμού που έχει το κατώτατο όριο αμοιβής ύψους 450 EUR το οποίο ισχύει για τις θέσεις μικροαπασχόλησης (mini-jobs) δημιούργησαν περαιτέρω αντικίνητρα για εργασία πέραν του ωραρίου. Η Γερμανία έχει μία από τις υψηλότερες φορολογικές επιβαρύνσεις για τους χαμηλόμισθους, οι περισσότεροι από τους οποίους είναι γυναίκες. Το υψηλό ποσοστό των γυναικών που εργάζονται με καθεστώς μερικής απασχόλησης συνοδεύεται από ένα από τα μεγαλύτερα χάσματα μεταξύ των φύλων στην εργασία μερικής απασχόλησης στην Ένωση (37,5 % έναντι μέσου όρου της Ένωσης 23,1 %). Αυτό συμβάλλει στην ύπαρξη πολύ μεγάλου μισθολογικού χάσματος μεταξύ των δύο φύλων στη Γερμανία.

                  (14)

                  Η αύξηση των ονομαστικών μισθών παρέμεινε συγκρατημένη το 2017, στο 2,4 %, παρά τα άνευ προηγουμένου χαμηλά ποσοστά ανεργίας και το υψηλό ποσοστό κενών θέσεων εργασίας. Αυτό το σχετικά χαμηλό ποσοστό οφείλεται εν μέρει στην αργή αύξηση της παραγωγικότητας στον τομέα των υπηρεσιών, τη χαμηλή κάλυψη από συλλογικές διαπραγματεύσεις σε ορισμένους τομείς και τη μείωση της διαρθρωτικής ανεργίας. Η αντίδραση στην αύξηση του πληθωρισμού ήταν περιορισμένη και η αύξηση των πραγματικών μισθών μειώθηκε από 1,8 % το 2016 στο 0,7 % το 2017. Οι συλλογικές συμβάσεις από τις αρχές του 2018 μπορεί να οδηγήσουν σε ορισμένη επιτάχυνση των μισθολογικών αυξήσεων· αξίζει να παρακολουθούνται οι εξελίξεις στον τομέα αυτό. Το ποσοστό των χαμηλόμισθων παραμένει υψηλό και υπάρχει περιθώριο για αυξήσεις του αριθμού των ωρών εργασίας σε χαμηλότερα δεκατημόρια αμοιβών. Η αύξηση της μετανάστευσης δεν εμπόδισε την αύξηση των μισθών στα τμήματα του πληθυσμού που λαμβάνουν χαμηλότερες αποδοχές. Η εισαγωγή του νομοθετικά κατοχυρωμένου γενικού κατώτατου μισθού το 2015, και η επακόλουθη αύξησή του το 2017, οδήγησαν σε μισθολογικές αυξήσεις στο κατώτατο σημείο της κατανομής. Επιπλέον των μισθολογικών αυξήσεων, στον τρέχοντα γύρο των μισθολογικών διαπραγματεύσεων οι κοινωνικοί εταίροι εστιάζουν στην ελαστικότητα του χρόνου εργασίας.

                  (15)

                  Η Γερμανία διαθέτει σε γενικές γραμμές στέρεο σύστημα κοινωνικής προστασίας. Ωστόσο, ο κίνδυνος της φτώχειας για το σύνολο του πληθυσμού αυξανόταν σταθερά έως το 2015, έως ότου η τάση αντιστράφηκε ελαφρώς το 2016. Η εισοδηματική ανισότητα άρχισε επίσης να φθίνει το 2015, παρουσιάζοντας ελαφρά μείωση στον λόγο πεμπτημορίων εισοδήματος (S80/S20) χάρη στη βελτίωση του εισοδήματος των φτωχότερων νοικοκυριών. Η πρόσφατη βελτίωση της φτώχειας των εργαζομένων το 2016 ήταν επίσης περιορισμένη και ωφέλησε μόνο τους άνδρες.

                  (16)

                  Η Γερμανία μπορεί να βελτιώσει την παραμονή των εργαζομένων μεγαλύτερης ηλικίας στην αγορά εργασίας, πράξη που θα ενίσχυε το εισόδημα γήρατος, θα τόνωνε τη δυνητική παραγωγή, θα συνέβαλε στην προσαρμογή σε μια περιορισμένη αγορά εργασίας και θα μείωνε την ανάγκη προληπτικής αποταμίευσης για τα γηρατειά. Οι κίνδυνοι για τη δημοσιονομική βιωσιμότητα είναι επί του παρόντος χαμηλοί, σε μεγάλο βαθμό λόγω του σχετικά υψηλού πρωτογενούς πλεονάσματος. Ωστόσο, η Γερμανία αναμένεται να σημειώσει μία από τις μεγαλύτερες αυξήσεις των συνταξιοδοτικών δαπανών στην Ένωση έως το 2070, σύμφωνα με την έκθεση του 2018 για τη δημογραφική γήρανση. Ο κίνδυνος της φτώχειας στην τρίτη ηλικία (δηλαδή άνω των 65), που ανερχόταν σε 17,6 % το 2016, ήταν υψηλότερος από τον μέσο όρο της Ένωσης που είναι 14,7 %. Η μελλοντική επιδείνωση της επάρκειας των συντάξεων στον εκ του νόμου προβλεπόμενο πρώτο πυλώνα αναμένεται να αυξήσει τον κίνδυνο φτώχειας στην τρίτη ηλικία, ιδίως για τους χαμηλόμισθους, τα άτομα με άτυπες συμβάσεις και όσους έχουν χρονικά διαστήματα εκτός αγοράς εργασίας στην επαγγελματική τους σταδιοδρομία. Το συνταξιοδοτικό χάσμα μεταξύ των δύο φύλων είναι ένα από τα μεγαλύτερα στην Ένωση. Ταυτόχρονα, ενώ το ποσοστό απασχόλησης των εργαζομένων ηλικίας 60 έως 64 ετών (58,4 % το 2017) συγκαταλεγόταν στα υψηλότερα στην Ένωση, το ποσοστό απασχόλησης των εργαζομένων ηλικίας 65 έως 69 ετών ήταν στο μεσαίο ένα τρίτο των κρατών μελών (16,1 %).

                  (17)

                  Το κοινωνικοοικονομικό υπόβαθρο εξακολουθεί να αποτελεί κατεξοχήν καθοριστικό παράγοντα για τα εκπαιδευτικά αποτελέσματα και την ένταξη στην αγορά εργασίας. Στην επιστήμη, συνεισφέρει σε διαφορά επιδόσεων τριών ετών σχολικής φοίτησης μεταξύ των χαμηλότερων και των υψηλότερων κοινωνικών τεταρτημορίων σύμφωνα με το Πρόγραμμα Διεθνούς Αξιολόγησης Μαθητών το 2015. Τα εθνικά στοιχεία επιβεβαιώνουν τη σημαντική συσχέτιση επίσης για την πρωτοβάθμια εκπαίδευση. Υφίστανται ιδιαίτερες προκλήσεις για τους μαθητές και σπουδαστές που προέρχονται από οικογένειες μεταναστών. Σε σύγκριση με τους γηγενείς μαθητές και σπουδαστές, έχουν πολύ μεγαλύτερες πιθανότητες να σημειώσουν χαμηλές επιδόσεις σε βασικές δεξιότητες και να εγκαταλείψουν πρόωρα το σχολείο ή να αποχωρήσουν από το πανεπιστήμιο. Επίσης το δυναμικό των ατόμων που προέρχονται από οικογένειες μεταναστών για την αγορά εργασίας δεν αξιοποιείται πλήρως. Το 2017 το ποσοστό απασχόλησης των υπηκόων τρίτων χωρών (20-64 ετών) ήταν πάνω από 27 εκατοστιαίες μονάδες χαμηλότερο σε σύγκριση με το αντίστοιχο ποσοστό για τους Γερμανούς υπηκόους (σχεδόν 32 εκατοστιαίες μονάδες χαμηλότερο στην περίπτωση των γυναικών υπηκόων τρίτων χωρών). Η συμμετοχή των εργαζομένων στην εκπαίδευση ενηλίκων προβληματίζει σχετικά τις μελλοντικές επιδόσεις τους στην αγορά εργασίας, ιδίως όσον αφορά τους 7,5 εκατομμύρια ενήλικες με χαμηλή ειδίκευση που δεν διαθέτουν βασικές δεξιότητες ανάγνωσης και γραφής.

                  (18)

                  Στο πλαίσιο του Ευρωπαϊκού Εξαμήνου του 2018, η Επιτροπή προέβη σε ολοκληρωμένη ανάλυση της οικονομικής πολιτικής της Γερμανίας και τη δημοσίευσε στην έκθεση του 2018 για τη χώρα. Επίσης, αξιολόγησε το πρόγραμμα σταθερότητας για το 2018, το εθνικό πρόγραμμα μεταρρυθμίσεων για το 2018 και τη συνέχεια που δόθηκε στις συστάσεις που είχαν απευθυνθεί προς τη Γερμανία τα προηγούμενα έτη. Έλαβε υπόψη όχι μόνον τη συνάφειά τους για την άσκηση βιώσιμης δημοσιονομικής και κοινωνικοοικονομικής πολιτικής στη Γερμανία αλλά και τον βαθμό στον οποίο συμμορφώνονται με τους κανόνες και τις κατευθύνσεις της Ένωσης, δεδομένης της ανάγκης ενδυνάμωσης της συνολικής οικονομικής διακυβέρνησης της Ένωσης, μέσω της συνεκτίμησης στοιχείων σε ενωσιακό επίπεδο κατά τη διαμόρφωση μελλοντικών εθνικών αποφάσεων.

                  (19)

                  Λαμβάνοντας υπόψη την παρούσα αξιολόγηση, το Συμβούλιο εξέτασε το πρόγραμμα σταθερότητας για το 2018 και είναι της γνώμης (7) ότι η Γερμανία αναμένεται να συμμορφωθεί με το Σύμφωνο Σταθερότητας και Ανάπτυξης.

                  (20)

                  Με βάση την εμπεριστατωμένη επισκόπηση της Επιτροπής και την παρούσα αξιολόγηση, το Συμβούλιο εξέτασε το εθνικό πρόγραμμα μεταρρυθμίσεων για το 2018 και το πρόγραμμα σταθερότητας για το 2018. Οι συστάσεις του βάσει του άρθρου 6 του κανονισμού (ΕΕ) αριθ. 1176/2011 αποτυπώνονται στις συστάσεις 1 και 2 κατωτέρω,

            ΣΥΝΙΣΤΑ στη Γερμανία να λάβει μέτρα το 2018 και το 2019 προκειμένου:

                  1.

                  Παράλληλα με την τήρηση του μεσοπρόθεσμου στόχου, να κάνει χρήση δημοσιονομικών και διαρθρωτικών πολιτικών για την επίτευξη σταθερής ανοδικής πορείας των δημόσιων και ιδιωτικών επενδύσεων, και ειδικότερα στην εκπαίδευση, την έρευνα και την καινοτομία σε όλα τα επίπεδα της κρατικής διοίκησης, ιδίως σε περιφερειακό και τοπικό επίπεδο. Να εντείνει τις προσπάθειες ώστε να εξασφαλιστεί η διαθεσιμότητα ευρυζωνικών υποδομών πολύ υψηλής χωρητικότητας σε ολόκληρη τη χώρα. Να αυξήσει την αποτελεσματικότητα του φορολογικού συστήματος και να το καταστήσει ευνοϊκότερο έναντι των επενδύσεων. Να ενισχύσει τον ανταγωνισμό όσον αφορά τις επιχειρηματικές υπηρεσίες και τα νομοθετικώς κατοχυρωμένα επαγγέλματα.

                  2.

                  Να μειώσει τα αντικίνητρα για περισσότερες ώρες εργασίας, μεταξύ άλλων την υψηλή φορολογική επιβάρυνση, ιδίως για τους χαμηλόμισθους και για τα δεύτερα εργαζόμενα μέλη της οικογένειας. Να λάβει μέτρα για την προώθηση της παράτασης του επαγγελματικού βίου. Να δημιουργήσει προϋποθέσεις για την προώθηση μεγαλύτερης αύξησης των μισθών, με παράλληλο σεβασμό του ρόλου των κοινωνικών εταίρων. Να βελτιώσει τα εκπαιδευτικά αποτελέσματα και τις δεξιότητες των μειονεκτουσών ομάδων.

         Βρυξέλλες, 13 Ιουλίου 2018.

               Για το Συμβούλιο

               Ο Πρόεδρος

            H. LÖGER

         (1)  ΕΕ L 209 της 2.8.1997, σ. 1.

         (2)  ΕΕ L 306 της 23.11.2011, σ. 25.

         (3)  ΕΕ C 179 της 25.5.2018, σ. 1.

         (4)  ΕΕ C 261 της 9.8.2017, σ. 1.

         (5)  Κανονισμός (ΕΕ) αριθ. 1303/2013 του Ευρωπαϊκού Κοινοβουλίου και του Συμβουλίου, της 17ης Δεκεμβρίου 2013, περί καθορισμού κοινών διατάξεων για το Ευρωπαϊκό Ταμείο Περιφερειακής Ανάπτυξης, το Ευρωπαϊκό Κοινωνικό Ταμείο, το Ταμείο Συνοχής, το Ευρωπαϊκό Γεωργικό Ταμείο Αγροτικής Ανάπτυξης και το Ευρωπαϊκό Ταμείο Θάλασσας και Αλιείας και περί καθορισμού γενικών διατάξεων για το Ευρωπαϊκό Ταμείο Περιφερειακής Ανάπτυξης, το Ευρωπαϊκό Κοινωνικό Ταμείο, το Ταμείο Συνοχής και το Ευρωπαϊκό Ταμείο Θάλασσας και Αλιείας και για την κατάργηση του κανονισμού (ΕΚ) αριθ. 1083/2006 του Συμβουλίου (ΕΕ L 347 της 20.12.2013, σ. 320).

         (6)  Σύμφωνα με τον κανονισμό σχετικά με τις οικονομικές προβλέψεις της ομοσπονδιακής κυβέρνησης (Vorausschätzungsverordnung) που εξέδωσε το Υπουργείο Οικονομίας και Ενέργειας σε συμφωνία με το Υπουργείο Οικονομικών και ο οποίος είναι σε ισχύ από τον Ιούλιο του 2018, η ομάδα έργου για τις κοινές οικονομικές προβλέψεις (Gemeinschaftsdiagnose) ανακηρύχθηκε ανεξάρτητο όργανο, αρμόδιο για την αξιολόγηση των οικονομικών προβλέψεων στις οποίες βασίζονται τα σχέδια δημοσιονομικών προγραμμάτων και προγραμμάτων σταθερότητας κατά την έννοια του νόμου για τις οικονομικές προβλέψεις (Vorausschätzungsgesetz).

         (7)  Δυνάμει του άρθρου 5 παράγραφος 2 του κανονισμού (ΕΚ) αριθ. 1466/97.


title: Σύσταση του Συμβουλίου, της 4ης Δεκεμβρίου 2018, με σκοπό τη διόρθωση της σημαντικής παρατηρηθείσας απόκλισης από την πορεία προσαρμογής για την επίτευξη του μεσοπρόθεσμου δημοσιονομικού στόχου στη Ρουμανία

text:
               21.12.2018

               EL

               Επίσημη Εφημερίδα της Ευρωπαϊκής Ένωσης

               C 460/1

      ΣΥΣΤΑΣΗ ΤΟΥ ΣΥΜΒΟΥΛΙΟΥ
      της 4ης Δεκεμβρίου 2018
      με σκοπό τη διόρθωση της σημαντικής παρατηρηθείσας απόκλισης από την πορεία προσαρμογής για την επίτευξη του μεσοπρόθεσμου δημοσιονομικού στόχου στη Ρουμανία
      (2018/C 460/01)
      ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
      Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 121 παράγραφος 4,
      Έχοντας υπόψη τον κανονισμό (ΕΚ) αριθ. 1466/97 του Συμβουλίου, της 7ης Ιουλίου 1997, για την ενίσχυση της εποπτείας της δημοσιονομικής κατάστασης και την εποπτεία και τον συντονισμό των οικονομικών πολιτικών (1), και ιδίως το άρθρο 10 παράγραφος 2 δεύτερο εδάφιο,
      Έχοντας υπόψη τη σύσταση της Ευρωπαϊκής Επιτροπής,
      Εκτιμώντας τα ακόλουθα:

                  (1)

                  Στις 16 Ιουνίου 2017, το Συμβούλιο αποφάσισε σύμφωνα με το άρθρο 121 παράγραφος 4 της Συνθήκης για τη λειτουργία της Ευρωπαϊκής Ένωσης («ΣΛΕΕ») ότι το 2016 υπήρξε στη Ρουμανία σημαντική παρατηρηθείσα απόκλιση από τον μεσοπρόθεσμο δημοσιονομικό στόχο του -1 % του ΑΕΠ. Λόγω της διαπιστωθείσας σημαντικής απόκλισης, στις 16 Ιουνίου 2017 εξέδωσε σύσταση να λάβει η Ρουμανία τα αναγκαία μέτρα για να διασφαλίσει ότι ο ονομαστικός ρυθμός αύξησης των καθαρών πρωτογενών δημόσιων δαπανών δεν υπερέβη το 3,3 % το 2017, ποσοστό που αντιστοιχεί σε ετήσια διαρθρωτική προσαρμογή ύψους 0,5 % του ΑΕΠ. Στις 5 Δεκεμβρίου 2017, το Συμβούλιο διαπίστωσε ότι η Ρουμανία δεν είχε αναλάβει αποτελεσματική δράση σε εφαρμογή της σύστασης της 16ης Ιουνίου 2017, και εξέδωσε νέα σύσταση. Στη νέα σύσταση, το Συμβούλιο κάλεσε τη Ρουμανία να λάβει τα αναγκαία μέτρα για να διασφαλίσει ότι ο ονομαστικός ρυθμός αύξησης των καθαρών πρωτογενών δημόσιων δαπανών δεν θα υπερβεί το 3,3 % το 2018, ποσοστό που αντιστοιχεί σε ετήσια διαρθρωτική προσαρμογή ύψους 0,8 % του ΑΕΠ. Στις 22 Ιουνίου 2018 το Συμβούλιο διαπίστωσε ότι η Ρουμανία δεν είχε αναλάβει αποτελεσματική δράση για να ανταποκριθεί στην αναθεωρημένη σύσταση της 5ης Δεκεμβρίου 2017.

                  (2)

                  Στις 22 Ιουνίου 2018 το Συμβούλιο αποφάσισε, σύμφωνα με το άρθρο 121 παράγραφος 4 της ΣΛΕΕ, ότι στη Ρουμανία υπήρξε και το 2017 σημαντική παρατηρηθείσα απόκλιση από την πορεία προσαρμογής για την επίτευξη του μεσοπρόθεσμου δημοσιονομικού στόχου. Λόγω της διαπιστωθείσας σημαντικής απόκλισης, στις 22 Ιουνίου 2018 το Συμβούλιο εξέδωσε σύσταση (2) να λάβει η Ρουμανία τα αναγκαία μέτρα για να διασφαλίσει ότι ο ονομαστικός ρυθμός αύξησης των καθαρών πρωτογενών δημόσιων δαπανών (3) δεν θα υπερβεί το 3,3 % το 2018 και το 5,1 % το 2019, ποσοστά που αντιστοιχούν σε ετήσια διαρθρωτική προσαρμογή ύψους 0,8 % του ΑΕΠ ανά έτος. Επίσης συνέστησε στη Ρουμανία να χρησιμοποιήσει όλα τα έκτακτα έσοδα για τη μείωση του ελλείμματος, ενώ τα μέτρα δημοσιονομικής εξυγίανσης θα πρέπει να εξασφαλίζουν τη διαρκή βελτίωση του διαρθρωτικού ισοζυγίου της γενικής κυβέρνησης με ευνοϊκό για την ανάπτυξη τρόπο. Το Συμβούλιο όρισε ως προθεσμία την 15η Οκτωβρίου 2018 για να υποβάλει η Ρουμανία έκθεση σχετικά με τη δράση που ανέλαβε σε εφαρμογή της σύστασης της 22ης Ιουνίου 2018.

                  (3)

                  Στις 13 Ιουλίου 2018 το Συμβούλιο συνέστησε στη Ρουμανία να διασφαλίσει ότι το 2018 και το 2019 θα συμμορφωθεί με τη σύσταση του Συμβουλίου της 22ας Ιουνίου 2018, ώστε να διορθωθεί η σημαντική απόκλιση από την πορεία προσαρμογής για την επίτευξη του μεσοπρόθεσμου δημοσιονομικού στόχου (4).

                  (4)

                  Στις 27 και 28 Σεπτεμβρίου 2018 η Επιτροπή ανέλαβε αποστολή ενισχυμένης εποπτείας στη Ρουμανία για τους σκοπούς της επιτόπιας παρακολούθησης σύμφωνα με το άρθρο -11 παράγραφος 2 του κανονισμού (ΕΚ) αριθ. 1466/97. Η Επιτροπή, αφού διαβίβασε τα προσωρινά ευρήματά της στις ρουμανικές αρχές για να διατυπώσουν παρατηρήσεις, υπέβαλε έκθεση με τα ευρήματά της στο Συμβούλιο στις 21 Νοεμβρίου 2018. Στη συνέχεια τα εν λόγω ευρήματα δημοσιοποιήθηκαν.

                  (5)

                  Στις 16 Οκτωβρίου 2018 οι ρουμανικές αρχές υπέβαλαν την έκθεση σχετικά με την αποτελεσματική δράση που ανέλαβαν σε εφαρμογή της σύστασης του Συμβουλίου της 22ας Ιουνίου 2018 (5). Λαμβανομένων υπόψη των πληροφοριών που παρείχαν οι αρχές στην έκθεσή τους και της συνολικής αξιολόγησης βάσει των φθινοπωρινών προβλέψεων της Επιτροπής του 2018, στις 21 Νοεμβρίου 2018 το Συμβούλιο κατέληξε στο συμπέρασμα ότι η Ρουμανία δεν έχει αναλάβει αποτελεσματική δράση σε εφαρμογή της σύστασης του Συμβουλίου της 22ας Ιουνίου 2018.

                  (6)

                  Λόγω της μη ανάληψης αποτελεσματικής δράσης από την Ρουμανία, και της σωρευμένης υψηλής απόκλισης από την ενδεδειγμένη πορεία προσαρμογής για την επίτευξη του μεσοπρόθεσμου δημοσιονομικού στόχου, είναι σκόπιμο να απευθυνθεί προς ττη Ρουμανία αναθεωρημένη σύσταση σχετικά με τα ενδεδειγμένα μέτρα που πρέπει να ληφθούν δυνάμει του άρθρου 121 παράγραφος 4 της ΣΛΕΕ.

                  (7)

                  Το διαρθρωτικό έλλειμμα της Ρουμανίας αυξήθηκε κατά 2,1 % του ΑΕΠ το 2016 και κατά 1,2 % του ΑΕΠ το 2017. Το 2017 ανήλθε σε 3,4 % του ΑΕΠ και οι φθινοπωρινές προβλέψεις της Επιτροπής του 2018 προβλέπουν τη σε γενικές γραμμές σταθεροποίησή του το 2018. Για να διορθωθεί η σωρευμένη απόκλιση και να επανέλθει η Ρουμανία σε ενδεδειγμένη πορεία προσαρμογής κατόπιν των υπερβάσεων του παρελθόντος, η διαρθρωτική προσπάθεια ύψους 0,8 % του ΑΕΠ που συνέστησε το Συμβούλιο στις 22 Ιουνίου 2018 θα πρέπει να συμπληρωθεί με πρόσθετη προσπάθεια. Κρίνεται σκόπιμη πρόσθετη προσπάθεια ύψους 0,2 % του ΑΕΠ, δεδομένου του μεγέθους της παρατηρηθείσας σημαντικής απόκλισης από τη συνιστώμενη πορεία προσαρμογής προς τον μεσοπρόθεσμο δημοσιονομικό στόχο. Η προσπάθεια αυτή θα επιταχύνει την προσαρμογή προς τον μεσοπρόθεσμο δημοσιονομικό στόχο χωρίς να θέτει την οικονομική ανάπτυξη σε κίνδυνο.

                  (8)

                  Η απαιτούμενη βελτίωση του διαρθρωτικού ισοζυγίου κατά 1,0 % του ΑΕΠ το 2019 είναι συνεπής με ονομαστικό ρυθμό αύξησης των καθαρών πρωτογενών δημόσιων δαπανών που δεν υπερβαίνει το 4,5 % το 2019.

                  (9)

                  Οι φθινοπωρινές προβλέψεις της Επιτροπής του 2018 προβλέπουν επιδείνωση του διαρθρωτικού ισοζυγίου κατά 0,1 % του ΑΕΠ το 2019. Συνεπώς, μια βελτίωση του διαρθρωτικού ισοζυγίου κατά 1,0 % του ΑΕΠ μεταφράζεται στην ανάγκη να ληφθούν μέτρα συνολικής διαρθρωτικής απόδοσης της τάξης του 1,1 % του ΑΕΠ το 2019 σε σύγκριση με το ισχύον βασικό σενάριο αναφοράς που περιλαμβάνεται στις φθινοπωρινές προβλέψεις της Επιτροπής του 2018.

                  (10)

                  Οι φθινοπωρινές προβλέψεις της Επιτροπής του 2018 προβλέπουν έλλειμμα της γενικής κυβέρνησης ύψους 3,4 % το 2019, το οποίο υπερβαίνει το 3 % του ΑΕΠ που αποτελεί την τιμή αναφοράς της Συνθήκης. Η απαιτούμενη διαρθρωτική προσαρμογή φαίνεται επίσης ενδεδειγμένη προκειμένου εξασφαλιστεί ότι η Ρουμανία τηρεί το όριο του 3 % του ΑΕΠ για το έλλειμμα της γενικής κυβέρνησης το 2019 με κάποιο περιθώριο.

                  (11)

                  Η μη ανάληψη δράσης σε εφαρμογή προγενέστερων συστάσεων για τη διόρθωση της παρατηρηθείσας σημαντικής απόκλισης και ο κίνδυνος υπέρβασης της προβλεπόμενης από τη Συνθήκη τιμής αναφοράς επιβάλλουν την ανάληψη επείγουσας δράσης για την επάνοδο της δημοσιονομικής πολιτικής της Ρουμανίας σε μια συνετή πορεία.

                  (12)

                  Προκειμένου να επιτύχει τους συνιστώμενους δημοσιονομικούς στόχους, είναι σημαντικό η Ρουμανία να θεσπίσει και να εφαρμόσει αυστηρά τα αναγκαία μέτρα και να παρακολουθεί εκ του σύνεγγυς την εξέλιξη των τρεχουσών δαπανών.

                  (13)

                  Οι απαιτήσεις που διατυπώνονται στην παρούσα σύσταση αντικαθιστούν τα αντίστοιχα στοιχεία που ορίζονται στη δημοσιονομική σύσταση την οποία περιέχει η σύσταση του Συμβουλίου προς τη Ρουμανία της 13ης Ιουλίου 2018.

                  (14)

                  Η Ρουμανία θα πρέπει να υποβάλει στο Συμβούλιο έκθεση σχετικά με τη δράση που ανέλαβε σε εφαρμογή της παρούσας σύστασης έως τις 15 Απριλίου 2019, ενδεχομένως στο πλαίσιο του προγράμματος σύγκλισης που υποβάλλεται σύμφωνα με το άρθρο 7 του κανονισμού (ΕΚ) αριθ. 1466/97.

                  (15)

                  Είναι σκόπιμο να δημοσιοποιηθεί η παρούσα σύσταση,

            ΣΥΝΙΣΤΑ ΣΤΗ ΡΟΥΜΑΝΙΑ:

                  1)

                  να λάβει τα αναγκαία μέτρα για να διασφαλίσει ότι ο ονομαστικός ρυθμός αύξησης των καθαρών πρωτογενών δημόσιων δαπανών δεν θα υπερβεί το 4,5 % το 2019, ποσοστό που αντιστοιχεί σε ετήσια διαρθρωτική προσαρμογή ύψους 1,0 % του ΑΕΠ, θέτοντας έτσι τη Ρουμανία σε ενδεδειγμένη πορεία προσαρμογής για την επίτευξη του μεσοπρόθεσμου δημοσιονομικού στόχου·

                  2)

                  να χρησιμοποιήσει όλα τα έκτακτα έσοδα για τη μείωση του ελλείμματος, τα δε μέτρα δημοσιονομικής εξυγίανσης θα πρέπει να διασφαλίζουν τη διαρκή βελτίωση του διαρθρωτικού ισοζυγίου της γενικής κυβέρνησης με ευνοϊκό για την ανάπτυξη τρόπο·

                  3)

                  να υποβάλει έκθεση στο Συμβούλιο έως τις 15 Απριλίου 2019 σχετικά με τη δράση που ανέλαβε σε εφαρμογή της παρούσας σύστασης· η έκθεση θα πρέπει να παρέχει επαρκώς προσδιορισμένα μέτρα που έχουν εξαγγελθεί με αξιόπιστο τρόπο, συμπεριλαμβανομένων των δημοσιονομικών επιπτώσεων καθενός από αυτά, καθώς και επικαιροποιημένες και λεπτομερείς δημοσιονομικές προβλέψεις για το 2019.

         Η παρούσα σύσταση απευθύνεται στη Ρουμανία.
         Βρυξέλλες, 4 Δεκεμβρίου 2018.

               Για το Συμβούλιο

               Ο Πρόεδρος

            H. LÖGER

         (1)  ΕΕ L 209 της 2.8.1997, σ. 1.

         (2)  Σύσταση του Συμβουλίου, της 22ας Ιουνίου 2018, με σκοπό τη διόρθωση της σημαντικής παρατηρηθείσας απόκλισης από την πορεία προσαρμογής προς την επίτευξη του μεσοπρόθεσμου δημοσιονομικού στόχου στη Ρουμανία (ΕΕ C 223 της 27.6.2018, σ. 3).

         (3)  Οι καθαρές πρωτογενείς δημόσιες δαπάνες αποτελούνται από τις συνολικές δημόσιες δαπάνες, εξαιρουμένων των δαπανών για τόκους, των δαπανών για προγράμματα της Ένωσης που αναπληρώνονται στο σύνολό τους από ενωσιακά κονδύλια και των αλλαγών μη διακριτικής ευχέρειας στη χρηματοδότηση των παροχών ανεργίας. Ο εθνικά χρηματοδοτούμενος ακαθάριστος σχηματισμός παγίου κεφαλαίου εξομαλύνεται σε διάστημα τετραετίας. Συνυπολογίζονται τα μέτρα διακριτικής ευχέρειας στο σκέλος των εσόδων ή οι αυξήσεις εσόδων που είναι υποχρεωτικές διά νόμου. Έκτακτα μέτρα από πλευράς τόσο εσόδων όσο και δαπανών συμψηφίζονται.

         (4)  Σύσταση του Συμβουλίου, της 13ης Ιουλίου 2018, σχετικά με το εθνικό πρόγραμμα μεταρρυθμίσεων της Ρουμανίας για το 2018 και τη διατύπωση γνώμης του Συμβουλίου σχετικά με το πρόγραμμα σύγκλισης της Ρουμανίας για το 2018 (ΕΕ C 320 της 10.9.2018, σ. 98).

         (5)  Είναι διαθέσιμη στη διεύθυνση http://data.consilium.europa.eu/doc/document/ST-13279-2018-INIT/en/pdf


title: Σύσταση του Συμβουλίου, της 4ης Δεκεμβρίου 2018, με σκοπό τη διόρθωση της σημαντικής παρατηρηθείσας απόκλισης από την πορεία προσαρμογής για την επίτευξη του μεσοπρόθεσμου δημοσιονομικού στόχου στην Ουγγαρία

text:
               21.12.2018

               EL

               Επίσημη Εφημερίδα της Ευρωπαϊκής Ένωσης

               C 460/4

      ΣΥΣΤΑΣΗ ΤΟΥ ΣΥΜΒΟΥΛΙΟΥ
      της 4ης Δεκεμβρίου 2018
      με σκοπό τη διόρθωση της σημαντικής παρατηρηθείσας απόκλισης από την πορεία προσαρμογής για την επίτευξη του μεσοπρόθεσμου δημοσιονομικού στόχου στην Ουγγαρία
      (2018/C 460/02)
      ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
      Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 121 παράγραφος 4,
      Έχοντας υπόψη τον κανονισμό (ΕΚ) αριθ. 1466/97 του Συμβουλίου, της 7ης Ιουλίου 1997, για την ενίσχυση της εποπτείας της δημοσιονομικής κατάστασης και την εποπτεία και τον συντονισμό των οικονομικών πολιτικών (1), και ιδίως το άρθρο 10 παράγραφος 2 δεύτερο εδάφιο,
      Έχοντας υπόψη τη σύσταση της Ευρωπαϊκής Επιτροπής,
      Εκτιμώντας τα ακόλουθα:

                  (1)

                  Στις 22 Ιουνίου 2018 το Συμβούλιο αποφάσισε, σύμφωνα με το άρθρο 121 παράγραφος 4 της Συνθήκης για τη λειτουργία της Ευρωπαϊκής Ένωσης («ΣΛΕΕ»), ότι στην Ουγγαρία υπάρχει σημαντική παρατηρηθείσα απόκλιση από την πορεία προσαρμογής για την επίτευξη του μεσοπρόθεσμου δημοσιονομικού στόχου και εξέδωσε σύσταση να λάβει η Ουγγαρία τα αναγκαία μέτρα για να διασφαλίσει ότι ο ονομαστικός ρυθμός αύξησης των καθαρών πρωτογενών δημόσιων δαπανών (2) δεν θα υπερβεί το 2,8 % το 2018, ποσοστό που αντιστοιχεί σε ετήσια διαρθρωτική προσαρμογή της τάξης του 1,0 % του ΑΕΠ (3). Επίσης, συνέστησε στην Ουγγαρία να χρησιμοποιήσει όλα τα έκτακτα έσοδα για τη μείωση του ελλείμματος, ενώ τα μέτρα δημοσιονομικής εξυγίανσης θα πρέπει να εξασφαλίζουν τη διαρκή βελτίωση του διαρθρωτικού ισοζυγίου της γενικής κυβέρνησης με ευνοϊκό για την ανάπτυξη τρόπο. Το Συμβούλιο όρισε ως προθεσμία την 15η Οκτωβρίου 2018 για να υποβάλει η Ουγγαρία έκθεση σχετικά με τη δράση που ανέλαβε σε εφαρμογή της σύστασης αυτής.

                  (2)

                  Στις 13 Ιουλίου 2018 το Συμβούλιο συνέστησε στην Ουγγαρία να διασφαλίσει ότι, το 2018, συμμορφώνεται με τη σύσταση του Συμβουλίου της 22ας Ιουνίου 2018 (4), ώστε να διορθωθεί η σημαντική απόκλιση από την πορεία προσαρμογής για την επίτευξη του μεσοπρόθεσμου δημοσιονομικού στόχου. Για το 2019, συνέστησε στην Ουγγαρία να διασφαλίσει ότι ο ονομαστικός ρυθμός αύξησης των καθαρών πρωτογενών δημόσιων δαπανών δεν θα υπερβεί το 3,9 %, ποσοστό που αντιστοιχεί σε ετήσια διαρθρωτική προσαρμογή ύψους 0,75 % του ΑΕΠ.

                  (3)

                  Στις 18 και 19 Σεπτεμβρίου 2018 η Επιτροπή ανέλαβε αποστολή ενισχυμένης εποπτείας στην Ουγγαρία για τους σκοπούς της επιτόπιας παρακολούθησης σύμφωνα με το άρθρο -11 παράγραφος 2 του κανονισμού (ΕΚ) αριθ. 1466/97. Η Επιτροπή, αφού διαβίβασε τα προσωρινά ευρήματά της στις ουγγρικές αρχές για να διατυπώσουν παρατηρήσεις, υπέβαλε έκθεση με τα ευρήματά της στο Συμβούλιο στις 21 Νοεμβρίου 2018. Στη συνέχεια τα εν λόγω ευρήματα δημοσιοποιήθηκαν.

                  (4)

                  Στις 15 Οκτωβρίου 2018 οι ουγγρικές αρχές υπέβαλαν την έκθεση σχετικά με την αποτελεσματική δράση που ανέλαβαν σε εφαρμογή της σύστασης του Συμβουλίου της 22ας Ιουνίου 2018 (5). Λαμβανομένων υπόψη των πληροφοριών που παρείχαν οι αρχές στην έκθεσή τους και της συνολικής αξιολόγησης βάσει των φθινοπωρινών προβλέψεων της Επιτροπής του 2018, το Συμβούλιο της 21ης Νοεμβρίου 2018 κατέληξε στο συμπέρασμα ότι η Ουγγαρία δεν έχει αναλάβει αποτελεσματική δράση σε εφαρμογή της σύστασης του Συμβουλίου της 22ας Ιουνίου 2018.

                  (5)

                  Λόγω της μη ανάληψης αποτελεσματικής δράσης από την Ουγγαρία, και της σωρευμένης υψηλής απόκλισής της από την ενδεδειγμένη πορεία προσαρμογής για την επίτευξη του μεσοπρόθεσμου δημοσιονομικού στόχου της, είναι σκόπιμο να απευθυνθεί προς την Ουγγαρία αναθεωρημένη σύσταση δυνάμει του άρθρου 121 παράγραφος 4 της ΣΛΕΕ σχετικά με τα ενδεδειγμένα μέτρα που πρέπει να ληφθούν.

                  (6)

                  Βάσει των φθινοπωρινών προβλέψεων της Επιτροπής του 2018, το διαρθρωτικό έλλειμμα της Ουγγαρίας το 2017 αυξήθηκε κατά 1,7 % του ΑΕΠ στο 3,4 %, και το 2018 αναμένεται να επιδεινωθεί περαιτέρω κατά 0,4 % του ΑΕΠ στο 3,8 %. Συνεπώς, το 2018 το διαρθρωτικό έλλειμμα εκτιμάται ότι θα αποκλίνει κατά 2,3 % του ΑΕΠ από τον μεσοπρόθεσμο δημοσιονομικό στόχο του 1,5 %.

                  (7)

                  Για να διορθωθούν οι σωρευμένες αποκλίσεις και να επανέλθει η Ουγγαρία σε ενδεδειγμένη πορεία προσαρμογής κατόπιν των υπερβάσεων του παρελθόντος, η συνιστώμενη ετήσια διαρθρωτική προσαρμογή ύψους 0,75 % του ΑΕΠ για το 2019 σύμφωνα με τη σύσταση του Συμβουλίου προς την Ουγγαρία της 13ης Ιουλίου 2018, θα πρέπει να συμπληρωθεί με πρόσθετη και επίμονη προσπάθεια. Κρίνεται σκόπιμη πρόσθετη προσπάθεια ύψους 0,25 % του ΑΕΠ, δεδομένου του μεγέθους της σημαντικής απόκλισης που παρατηρήθηκε από τη συνιστώμενη πορεία προσαρμογής για την επίτευξη του μεσοπρόθεσμου στόχου. Η προσπάθεια αυτή θα επιταχύνει την επάνοδο στην πορεία προσαρμογής προς τον μεσοπρόθεσμο δημοσιονομικό στόχο.

                  (8)

                  Η απαιτούμενη βελτίωση του διαρθρωτικού ισοζυγίου κατά 1,0 % του ΑΕΠ το 2019 είναι συνεπής με ονομαστικό ρυθμό αύξησης των καθαρών πρωτογενών δημόσιων δαπανών που δεν θα υπερβαίνει το 3,3 % το 2019.

                  (9)

                  Η βελτίωση του διαρθρωτικού ισοζυγίου κατά 1,0 % του ΑΕΠ το 2019 μεταφράζεται σε ανάγκη λήψης μέτρων συνολικής απόδοσης της τάξης του 0,5 % του ΑΕΠ σε διαρθρωτικούς όρους σε σύγκριση με το ισχύον βασικό σενάριο αναφοράς του 2019 που περιλαμβάνεται στις φθινοπωρινές προβλέψεις της Επιτροπής του 2018, δεδομένης της προβλεπόμενης βελτίωσης του διαρθρωτικού ισοζυγίου το 2019.

                  (10)

                  Οι απαιτήσεις για το 2019, οι οποίες διατυπώνονται στην παρούσα σύσταση, αντικαθιστούν τα αντίστοιχα στοιχεία που ορίζονται στη δημοσιονομική σύσταση την οποία περιλαμβάνει η σύσταση του Συμβουλίου προς την Ουγγαρία της 13ης Ιουλίου 2018.

                  (11)

                  Η Ουγγαρία θα πρέπει να υποβάλει στο Συμβούλιο έκθεση σχετικά με τη δράση που ανέλαβε σε εφαρμογή της παρούσας σύστασης έως τις 15 Απριλίου 2019, ενδεχομένως στο πλαίσιο του προγράμματος σύγκλισης που υποβάλλεται σύμφωνα με το άρθρο 7 του κανονισμού (ΕΚ) αριθ. 1466/97.

                  (12)

                  Είναι σκόπιμο να δημοσιοποιηθεί η παρούσα σύσταση,

            ΣΥΝΙΣΤΑ ΣΤΗΝ ΟΥΓΓΑΡΙΑ:

                  1)

                  να λάβει τα αναγκαία μέτρα για να διασφαλίσει ότι ο ονομαστικός ρυθμός αύξησης των καθαρών πρωτογενών δημόσιων δαπανών δεν θα υπερβεί το 3,3 % το 2019, ποσοστό που αντιστοιχεί σε ετήσια διαρθρωτική προσαρμογή ύψους 1,0 % του ΑΕΠ, θέτοντας έτσι την Ουγγαρία σε ενδεδειγμένη πορεία προσαρμογής για την επίτευξη του μεσοπρόθεσμου δημοσιονομικού στόχου.

                  2)

                  να χρησιμοποιήσει όλα τα έκτακτα έσοδα για τη μείωση του ελλείμματος· τα μέτρα δημοσιονομικής εξυγίανσης θα πρέπει να εξασφαλίζουν τη διαρκή βελτίωση του διαρθρωτικού ισοζυγίου της γενικής κυβέρνησης με ευνοϊκό για την ανάπτυξη τρόπο.

                  3)

                  να υποβάλει έκθεση στο Συμβούλιο έως τις 15 Απριλίου 2019 σχετικά με τη δράση που ανέλαβε σε εφαρμογή της παρούσας σύστασης· η έκθεση θα πρέπει να παρέχει επαρκώς προσδιορισμένα μέτρα που έχουν εξαγγελθεί με αξιόπιστο τρόπο, συμπεριλαμβανομένων των δημοσιονομικών επιπτώσεων καθενός από αυτά, καθώς και επικαιροποιημένες και λεπτομερείς δημοσιονομικές προβολές για το 2019.

         Η παρούσα σύσταση απευθύνεται στην Ουγγαρία.
         Βρυξέλλες, 4 Δεκεμβρίου 2018.

               Για το Συμβούλιο

               Ο Πρόεδρος

            H. LÖGER

         (1)  ΕΕ L 209 της 2.8.1997, σ. 1.

         (2)  Οι καθαρές πρωτογενείς δημόσιες δαπάνες αποτελούνται από τις συνολικές δημόσιες δαπάνες, εξαιρουμένων των δαπανών για τόκους, των δαπανών για προγράμματα της Ένωσης που αναπληρώνονται στο σύνολό τους από ενωσιακά κονδύλια και των αλλαγών μη διακριτικής ευχέρειας στη χρηματοδότηση των παροχών ανεργίας. Ο εθνικά χρηματοδοτούμενος ακαθάριστος σχηματισμός παγίου κεφαλαίου εξομαλύνεται σε διάστημα τετραετίας. Συνυπολογίζονται τα μέτρα διακριτικής ευχέρειας στο σκέλος των εσόδων ή οι αυξήσεις εσόδων που είναι υποχρεωτικές διά νόμου. Έκτακτα μέτρα από πλευράς τόσο εσόδων όσο και δαπανών συμψηφίζονται.

         (3)  Σύσταση του Συμβουλίου, της 22ας Ιουνίου 2018, με σκοπό τη διόρθωση της σημαντικής παρατηρηθείσας απόκλισης από την πορεία προσαρμογής προς την επίτευξη του μεσοπρόθεσμου δημοσιονομικού στόχου στην Ουγγαρία (ΕΕ C 223 της 27.6.2018, σ. 1).

         (4)  Σύσταση του Συμβουλίου, της 13ης Ιουλίου 2018, σχετικά με το εθνικό πρόγραμμα μεταρρυθμίσεων της Ουγγαρίας για το 2018 και τη διατύπωση γνώμης του Συμβουλίου σχετικά με το πρόγραμμα σύγκλισης της Ουγγαρίας για το 2018 (ΕΕ C 320 της 10.9.2018, σ. 72).

         (5)  https://ec.europa.eu/info/files/hungary-report-council-recommendations-under-significant-deviation-procedure_en


title: Σύσταση (ΕΕ) 2018/2050 της Επιτροπής, της 19ης Δεκεμβρίου 2018, σχετικά με την ευθυγράμμιση του πεδίου εφαρμογής και των προϋποθέσεων για τις γενικές άδειες μεταφοράς για τους σκοπούς της επίδειξης και της αξιολόγησης, όπως αναφέρεται στο άρθρο 5 παράγραφος 2 στοιχείο γ) της οδηγίας 2009/43/ΕΚ του Ευρωπαϊκού Κοινοβουλίου και του Συμβουλίου [κοινοποιηθείσα υπό τον αριθμό C(2018) 8598] (Κείμενο που παρουσιάζει ενδιαφέρον για τον ΕΟΧ)

text:
               21.12.2018

               EL

               Επίσημη Εφημερίδα της Ευρωπαϊκής Ένωσης

               L 327/89

      ΣΥΣΤΑΣΗ (ΕΕ) 2018/2050 ΤΗΣ ΕΠΙΤΡΟΠΗΣ
      της 19ης Δεκεμβρίου 2018
      σχετικά με την ευθυγράμμιση του πεδίου εφαρμογής και των προϋποθέσεων για τις γενικές άδειες μεταφοράς για τους σκοπούς της επίδειξης και της αξιολόγησης, όπως αναφέρεται στο άρθρο 5 παράγραφος 2 στοιχείο γ) της οδηγίας 2009/43/ΕΚ του Ευρωπαϊκού Κοινοβουλίου και του Συμβουλίου

            [κοινοποιηθείσα υπό τον αριθμό C(2018) 8598]

      (Κείμενο που παρουσιάζει ενδιαφέρον για τον ΕΟΧ)
      Η ΕΥΡΩΠΑΪΚΗ ΕΠΙΤΡΟΠΗ,
      Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 292,
      Εκτιμώντας τα ακόλουθα:

                  (1)

                  Σύμφωνα με το άρθρο 5 της οδηγίας 2009/43/ΕΚ του Ευρωπαϊκού Κοινοβουλίου και του Συμβουλίου (1), τα κράτη μέλη υποχρεούνται να δημοσιεύουν τουλάχιστον τέσσερις γενικές άδειες μεταφοράς.

                  (2)

                  Οι γενικές άδειες μεταφοράς αποτελούν βασικό στοιχείο του απλουστευμένου συστήματος αδειοδότησης που θεσπίστηκε με την οδηγία 2009/43/ΕΚ.

                  (3)

                  Οι διαφορές στο πεδίο εφαρμογής των γενικών αδειών μεταφοράς που δημοσιεύονται από τα κράτη μέλη όσον αφορά συνδεόμενα με τον τομέα της άμυνας προϊόντα που καλύπτονται και οι αποκλίνουσες προϋποθέσεις που ισχύουν για τις μεταφορές των προϊόντων αυτών θα μπορούσαν να παρεμποδίσουν την εφαρμογή της οδηγίας 2009/43/ΕΚ και την επίτευξη του προβλεπόμενου σε αυτή στόχου της απλούστευσης. Η ευθυγράμμιση των εθνικών προσεγγίσεων όσον αφορά το πεδίο εφαρμογής και τις προϋποθέσεις για τις μεταφορές βάσει των γενικών αδειών μεταφοράς που δημοσιεύονται από τα κράτη μέλη είναι σημαντική για τη διασφάλιση της ελκυστικότητας και της χρήσης των εν λόγω αδειών.

                  (4)

                  Το Συμβούλιο, στα συμπεράσματά του της 18ης Μαΐου 2015, επανέλαβε την ανάγκη για την εφαρμογή και υλοποίηση, μεταξύ άλλων, της οδηγίας 2009/43/ΕΚ. Μετά την έγκριση δύο προηγούμενων συστάσεων σχετικά με τις γενικές άδειες μεταφοράς για τις ένοπλες δυνάμεις (2) και για πιστοποιημένους παραλήπτες (3), η Επιτροπή, στο σχέδιο δράσης για την ευρωπαϊκή άμυνα (4) και στην έκθεση σχετικά με την αξιολόγηση της οδηγίας για τις μεταφορές (5), ανακοίνωσε την εστίασή της στις υπόλοιπες δύο γενικές άδειες μεταφοράς, που καλύπτουν τις μεταφορές για σκοπούς επίδειξης, αξιολόγησης, έκθεσης, επισκευής και συντήρησης.

                  (5)

                  Η πρωτοβουλία για την παρούσα σύσταση στηρίχθηκε σθεναρά από τους εκπροσώπους των κρατών μελών στο πλαίσιο της επιτροπής που συστάθηκε δυνάμει του άρθρου 14 της οδηγίας 2009/43/ΕΚ. Οι κατευθυντήριες γραμμές που εκτίθενται στη σύσταση αντικατοπτρίζουν τις συζητήσεις ομάδας εμπειρογνωμόνων που έχει συσταθεί δυνάμει της εν λόγω επιτροπής.

                  (6)

                  Η παρούσα σύσταση ισχύει για τον κατάλογο των συνδεόμενων με τον τομέα της άμυνας προϊόντων (που αντιστοιχεί στον κοινό στρατιωτικό κατάλογο της Ευρωπαϊκής Ένωσης), όπως ορίζεται στο παράρτημα της οδηγίας 2009/43/ΕΚ. Η παρούσα σύσταση θα επικαιροποιηθεί όταν είναι αναγκαίο, προκειμένου να λάβει υπόψη τις μελλοντικές επικαιροποιήσεις του καταλόγου των συνδεόμενων με τον τομέα της άμυνας προϊόντων.

                  (7)

                  Με βάση τις συζητήσεις με τα κράτη μέλη, και λαμβανομένων υπόψη των χαρακτηριστικών των προϊόντων (συμπεριλαμβανομένων των εξαιρέσεων), όπως είναι, για παράδειγμα, η ευαισθησία τους, τα συνδεόμενα με τον τομέα της άμυνας προϊόντα που παρατίθενται στο σημείο 1.1 της παρούσας σύστασης αποτελούν ελάχιστο και μη εξαντλητικό κατάλογο των προϊόντων για τα οποία τα κράτη μέλη επιτρέπουν τη μεταφορά δυνάμει των αδειών GTL-DE. Αυτό σημαίνει ότι η GTL-DE που δημοσιεύεται από ένα κράτος μέλος μπορεί επίσης να επιτρέπει τη μεταφορά άλλων συνδεόμενων με τον τομέα της άμυνας προϊόντων που περιλαμβάνονται στο παράρτημα της οδηγίας 2009/43/ΕΚ και τα οποία δεν παρατίθενται στην παρούσα σύσταση.

                  (8)

                  Στο πλαίσιο των συζητήσεων σχετικά με την παρούσα σύσταση, τα κράτη μέλη έχουν υπενθυμίσει ότι δεσμεύονται από αναλήψεις υποχρεώσεων βάσει του ευρωπαϊκού δικαίου, όπως η κοινή θέση 2008/944/ΚΕΠΠΑ του Συμβουλίου (6), καθώς και από διεθνείς αναλήψεις υποχρεώσεων στον τομέα του ελέγχου των εξαγωγών. Στο πλαίσιο αυτό, τα κράτη μέλη έχουν αναγνωρίσει τη δήλωση «Πολιτική δέσμευση των κρατών μελών για την ασφάλεια του εφοδιασμού» (7).

            ΕΞΕΔΩΣΕ ΤΗΝ ΠΑΡΟΥΣΑ ΣΥΣΤΑΣΗ:
      1.   ΓΕΝΙΚΕΣ ΑΔΕΙΕΣ ΜΕΤΑΦΟΡΑΣ ΓΙΑ ΕΠΙΔΕΙΞΗ ΚΑΙ ΑΞΙΟΛΟΓΗΣΗ

      Συνιστάται στα κράτη μέλη να προσαρμόζουν τις γενικές άδειες μεταφοράς για επίδειξη και αξιολόγηση σύμφωνα με τα ακόλουθα στοιχεία.
      1.1.   Προϊόντα συνδεόμενα με τον τομέα της άμυνας που είναι επιλέξιμα για μεταφορά στα πλαίσια της γενικής άδειας μεταφοράς για τους σκοπούς της επίδειξης και της αξιολόγησης, σύμφωνα με το άρθρο 5 παράγραφος 2 στοιχείο γ) της οδηγίας 2009/43/ΕΚ

      Οι ακόλουθες κατηγορίες ML αποτελούν υποσύνολο του καταλόγου των συνδεόμενων με τον τομέα της άμυνας προϊόντων που περιλαμβάνεται στο παράρτημα της οδηγίας 2009/43/ΕΚ. Η γενική άδεια μεταφοράς για τους σκοπούς της επίδειξης και της αξιολόγησης (GTL-DE) θα πρέπει, κατ' ελάχιστον, να επιτρέπει τη μεταφορά συνδεόμενων με τον τομέα της άμυνας προϊόντων που προσδιορίζονται στις κατηγορίες ML κατωτέρω. Τα κράτη μέλη μπορούν να επιλέξουν να συμπεριλάβουν στην GTL-DE περισσότερες κατηγορίες ML με αντίστοιχα προϊόντα συνδεόμενα με τον τομέα της άμυνας.
      Κατάλογος κατηγοριών ML που καλύπτονται ως ελάχιστη απαίτηση:

                  —

                  ML 3. Περιλαμβάνονται όλα τα προϊόντα, εκτός από:

                              —

                              Δευτερεύοντα πυρομαχικά που εμπίπτουν στη σύμβαση για τα πυρομαχικά διασποράς·

                              —

                              Κατευθυνόμενα στην τελική φάση βλήματα·

                              —

                              Πυρομαχικά, βλήματα και προωθητικά γεμίσματα, ειδικά σχεδιασμένα για στρατιωτική χρήση.

                  —

                  ML 5. Περιλαμβάνονται όλα τα προϊόντα, εκτός από:

                              —

                              Υποσημείο 5.β) Συστήματα απόκτησης στόχου, καθορισμού, τηλεμετρίας, επιτήρησης ή παρακολούθησης· εξοπλισμός ανίχνευσης, συγχώνευσης δεδομένων, αναγνώρισης ή εντοπισμού και εξοπλισμός συνολοκλήρωσης αισθητήρων·

                              —

                              Υποσημείο 5.γ) Εξοπλισμός αντιμέτρων για αντικείμενα που προσδιορίζονται στα ML5.α ή ML5.β.

                        Όλα τα προϊόντα θα πρέπει να παραδίδονται χωρίς συστατικό μέρος κρυπτογράφησης και χωρίς ολοκληρωμένη βάση δεδομένων.

                  —

                  ML 6. Περιλαμβάνονται όλα τα προϊόντα, εκτός από:

                              —

                              Ολόκληρα οχήματα που εμπίπτουν στο υποσημείο ML 6.α)·

                              —

                              Πλαίσιο και πυργίσκοι που εμπίπτουν στο υποσημείο ML 6.α)·

                              —

                              Εξοπλισμός και συστατικά μέρη του εξοπλισμού που εξαιρούνται στις άλλες κατηγορίες ML.

                  —

                  ML 7. Περιλαμβάνονται τα εξής προϊόντα:

                              —

                              Υποσημείο 7.στ) Προστατευτικός και απολυμαντικός εξοπλισμός, ειδικά σχεδιασμένος ή τροποποιημένος για στρατιωτική χρήση, συστατικά μέρη αυτού και μείγματα χημικών ουσιών·

                              —

                              Υποσημείο 7.ζ) Εξοπλισμός, ειδικά σχεδιασμένος ή τροποποιημένος για στρατιωτική χρήση, σχεδιασμένος ή τροποποιημένος για την ανίχνευση ή τον προσδιορισμό της ταυτότητας υλικών που προσδιορίζονται στα ML7.α, ML7.β ή ML7.δ, και ειδικά σχεδιασμένα συστατικά μέρη αυτού.

                  —

                  ML 8. Περιλαμβάνονται όλα τα προϊόντα, εκτός από:

                              —

                              Όλες οι ουσίες οι οποίες έχουν όλα τα ακόλουθα χαρακτηριστικά:

                                          —

                                          Ταχύτητα έκρηξης ίση ή μεγαλύτερη των 8 000 m/s·

                                          —

                                          Πυκνότητα ίση ή το πολύ 1,80 g/cm3.

                              —

                              Όλες οι εκρηκτικές ύλες, ως εξής, και σχετικά μείγματα:

                                          —

                                          Υποσημείο 8.α.15) HNS (εξανιτροστιλβένιο) (CAS 20062-22-0)·

                                          —

                                          Υποσημείο 8.α.21) RDX και παράγωγα, ως εξής:

                                                      —

                                                      RDX (κυκλοτριμεθυλενοτρινιτραμίνη, κυκλωνίτης, Τ4, εξαϋδρο-1,3,5-τρινιτρο-1,3,5-τριαζίνη, 1,3,5-τρινιτρο-1,3,5-τριαζα-κυκλοεξάνιο ή εξαγένιο) (CAS 121-82-4)·

                                                      —

                                                      Keto-RDX (K-6 ή 2,4,6-τρινιτρο-2,4,6-τριαζακυκλοεξανόνη) (CAS 115029-35-1)·

                                          —

                                          Υποσημείο 8.α.23) TATB (τριαμινοτρινιτροβενζόλιο) (CAS 3058-38-6).

                              —

                              Όλες οι ουσίες που μπορεί να χρησιμοποιούνται άμεσα ή έμμεσα στην παραγωγή όπλων δευτερευόντων πυρομαχικών που εμπίπτουν στη σύμβαση για τα Πυρομαχικά Διασποράς, η οποία υπογράφηκε στο Όσλο στις 3 Δεκεμβρίου 2008, με εξαίρεση προς τα κράτη μέλη που έχουν κυρώσει τη σύμβαση για τα Πυρομαχικά Διασποράς.

                  —

                  ML 9. Περιλαμβάνονται όλα τα προϊόντα, εκτός από:

                              —

                              Ολόκληρα πολεμικά πλοία (επιφανείας ή υποβρύχια) που υπάγονται στο υποσημείο ML9.α)·

                              —

                              Ολόκληρα κύτη·

                              —

                              Υποσημείο ML9.α)2.δ) Ενεργά συστήματα εξοπλισμού αντιμέτρων που καθορίζονται στα ML4.β., ML5.γ. ή ML11.α·

                              —

                              Υποσημείο ML9.β)4. Προωστικά συστήματα ανεξάρτητα αέρος (AIP) ειδικά σχεδιασμένα για υποβρύχια·

                              —

                              Υποσημείο ML9.δ) Δίχτυα ανθυποβρυχίων και αντιτορπιλών, ειδικά σχεδιασμένα για στρατιωτική χρήση·

                              —

                              Αντικείμενα που προσδιορίζονται στο ML9.γ) Υποβρύχιες συσκευές ανίχνευσης, ειδικά σχεδιασμένες για στρατιωτική χρήση, σχετικές διατάξεις ελέγχου και συστατικά μέρη τους ειδικά σχεδιασμένα για στρατιωτική χρήση.

                  —

                  ML 10. Περιλαμβάνονται όλα τα προϊόντα, εκτός από:

                              —

                              Ολόκληρα αεροσκάφη, οχήματα ελαφρύτερα του αέρα, μη επανδρωμένα εναέρια οχήματα που υπάγονται στα υποσημεία ML10.α), ML10.β) ή ML10.γ)·

                              —

                              Άτρακτος για μαχητικά αεροσκάφη και μαχητικά ελικόπτερα·

                              —

                              Κινητήρες για μαχητικά αεροσκάφη·

                              —

                              Εξοπλισμός και συστατικά μέρη του εξοπλισμού που εξαιρούνται στις άλλες κατηγορίες ML.

                  —

                  ML 11. Περιλαμβάνονται τα εξής προϊόντα:

                              —

                              Υποσημείο ML11.α)ζ. Εξοπλισμός καθοδήγησης και πλοήγησης, εκτός από αντικείμενα που έχουν ειδικά σχεδιαστεί ή τροποποιηθεί για πυραύλους, ρουκέτες, εκτοξευτές και τα μη επανδρωμένα εναέρια οχήματα («UAV»)·

                              —

                              Υποσημείο ML11.α)η. Ψηφιακός εξοπλισμός ραδιεπικοινωνιών τροποσφαιρικού σκεδασμού·

                              —

                              Υποσημείο ML11.α)ι. Αυτοματοποιημένα συστήματα εντολών και ελέγχου.

                  —

                  ML 13. Περιλαμβάνονται όλα τα προϊόντα.

                  —

                  ML 15. Περιλαμβάνονται όλα τα προϊόντα, εκτός από:

                              —

                              Υποσημείο ML15.στ).

                  —

                  ML 16. Περιλαμβάνονται όλα τα προϊόντα, εκτός από:

                              —

                              Αντικείμενα σχετικά με τα προϊόντα που συνδέονται με τεχνολογία βαλλιστικών πυραύλων και διάδοση ΧΒΡΠ.

                  —

                  ML 17. Περιλαμβάνονται τα εξής προϊόντα:

                              —

                              Υποσημείο ML17.β) Οικοδομικός εξοπλισμός ειδικά σχεδιασμένος για στρατιωτική χρήση·

                              —

                              Υποσημείο ML17.δ) Εξοπλισμός στρατιωτικού μηχανικού, ειδικά σχεδιασμένος για στρατιωτική χρήση·

                              —

                              Υποσημείο ML17.ι) Κινητά συνεργεία επισκευών ειδικά σχεδιασμένα ή τροποποιημένα για τη συντήρηση στρατιωτικού εξοπλισμού·

                              —

                              Υποσημείο ML17.ια) Γεννήτριες πεδίου ειδικά σχεδιασμένες ή τροποποιημένες για στρατιωτική χρήση·

                              —

                              Υποσημείο ML17.ιβ) Εμπορευματοκιβώτια ειδικά σχεδιασμένα ή τροποποιημένα για στρατιωτική χρήση·

                              —

                              Υποσημείο ML17.ιγ) Πορθμεία, πλην όσων προσδιορίζονται σε άλλο σημείο του κοινού στρατιωτικού καταλόγου της ΕΕ, γέφυρες και στοιχεία πλωτών γεφυρών, ειδικά σχεδιασμένα για στρατιωτική χρήση·

                              —

                              Υποσημείο ML17.ιε) Εξοπλισμός προστασίας από ακτίνες λέιζερ ειδικά σχεδιασμένος για στρατιωτική χρήση.

                  —

                  ML 21. Περιλαμβάνονται τα εξής προϊόντα:

                              —

                              Υποσημείο ML21.α) Λογισμικό ειδικά σχεδιασμένο ή τροποποιημένο για τη χρήση προϊόντων που περιλαμβάνονται στη γενική άδεια μεταφοράς·

                              —

                              Υποσημείο ML21.β)4. Λογισμικό ειδικά σχεδιασμένο για στρατιωτική χρήση ή ειδικά σχεδιασμένο για εφαρμογές διοίκησης, επικοινωνιών, ελέγχου και πληροφοριών (C3I) ή διοίκησης, επικοινωνιών, ελέγχου, Η/Υ και πληροφοριών (C4I).

                  —

                  ML 22. Περιλαμβάνεται το ακόλουθο:

                              —

                              Μόνο η αναγκαία τεχνολογία για τη χρησιμοποίηση των προϊόντων που επιτρέπονται στην ίδια γενική άδεια μεταφοράς.

            1.2.   Προϋποθέσεις που θα ενσωματωθούν στη γενική άδεια μεταφοράς για επίδειξη και αξιολόγηση

      Ο κάτωθι κατάλογος δεν είναι εξαντλητικός. Ωστόσο, άλλες προϋποθέσεις που προστίθενται από ένα κράτος μέλος δεν πρέπει να αντιβαίνουν ή να υπονομεύουν τις προϋποθέσεις που παρατίθενται κατωτέρω.

                  Γεωγραφική ισχύς

                  :

                  Ευρωπαϊκός Οικονομικός Χώρος (8)

                  Μεταφορά για επίδειξη

                  :

                  Μεταφορά προϊόντος συνδεόμενου με τον τομέα της άμυνας για χρήση σε περιβάλλον προσομοίωσης επιχειρησιακών συνθηκών. Ο όρος «Μεταφορά για επίδειξη» καλύπτει τις δοκιμαστικές βολές όπλων.

                  Μεταφορά για αξιολόγηση

                  :

                  Μεταφορά συνδεόμενου με τον τομέα της άμυνας προϊόντος για τη δοκιμή του προϊόντος και την ανταλλαγή των αποτελεσμάτων των δοκιμών. Ο όρος «Μεταφορά για αξιολόγηση» καλύπτει τη μεταφορά τεχνολογίας για την ανταλλαγή των αποτελεσμάτων των δοκιμών.

                  Επαναμεταφορά

                  :

                  Τα κράτη μέλη πρέπει να επιλέξουν μία από τις ακόλουθες επιλογές για την επαναμεταφορά του συνδεόμενου με τον τομέα της άμυνας προϊόντος μετά την επίδειξη ή την αξιολόγηση, κατά περίπτωση:

                              α)

                              Απαλλαγή από την υποχρέωση προηγούμενης χορήγησης άδειας μπορεί να εφαρμοστεί σύμφωνα με το άρθρο 4 παράγραφος 2 στοιχείο ε) της οδηγίας 2009/43/ΕΚ·

                              β)

                              Δημοσίευση συγκεκριμένης γενικής άδειας μεταφοράς για την επιστροφή προϊόντων συνδεόμενων με τον τομέα της άμυνας μετά την επίδειξη ή την αξιολόγηση, κατά περίπτωση, με τουλάχιστον τον ίδιο κατάλογο επιλέξιμων προϊόντων συνδεόμενων με τον τομέα της άμυνας·

                              γ)

                              Ενσωμάτωση της επαναμεταφοράς στη γενική άδεια μεταφοράς για επίδειξη και/ή αξιολόγηση.

                  Διάρκεια

                  :

                  Τα κράτη μέλη καταγωγής μπορούν να ορίσουν προθεσμία για την επιστροφή του συνδεόμενου με τον τομέα της άμυνας προϊόντος η οποία πρέπει να τηρηθεί από τον προμηθευτή προς την αρμόδια αρχή του κράτους μέλους καταγωγής. Τα κράτη μέλη από τα οποία επαναμεταφέρεται το συνδεόμενο με τον τομέα της άμυνας προϊόν μπορούν επίσης να ορίσουν προθεσμία για την επαναμεταφορά, η οποία προθεσμία πρέπει να τηρηθεί από τον προμηθευτή ή τον αντιπρόσωπό του.

            2.   ΕΠΑΚΟΛΟΥΘΕΣ ΕΝΕΡΓΕΙΕΣ

      Τα κράτη μέλη καλούνται να εφαρμόσουν την παρούσα σύσταση έως την 1η Ιουλίου 2019 το αργότερο.
      Τα κράτη μέλη ενθαρρύνονται να ενημερώνουν την Επιτροπή σχετικά με τα μέτρα που λαμβάνονται με σκοπό να εφαρμόσουν την παρούσα σύσταση.
      3.   ΑΠΟΔΕΚΤΕΣ

      Η παρούσα σύσταση απευθύνεται στα κράτη μέλη.

         Βρυξέλλες, 19 Δεκεμβρίου 2018.

               Για την Επιτροπή

            Elżbieta BIEŃKOWSKA

               Μέλος της Επιτροπής

         (1)  Οδηγία 2009/43/ΕΚ του Ευρωπαϊκού Κοινοβουλίου και του Συμβουλίου, της 6ης Μαΐου 2009, για την απλούστευση των όρων και προϋποθέσεων για τις μεταφορές προϊόντων συνδεόμενων με τον τομέα της άμυνας εντός της Κοινότητας (ΕΕ L 146 της 10.6.2009, σ. 1).

         (2)  ΕΕ L 329 της 3.12.2016, σ. 101.

         (3)  ΕΕ L 329 της 3.12.2016, σ. 105.

         (4)  COM(2016) 950 final.

         (5)  COM(2016) 760 final.

         (6)  Κοινή θέση 2008/944/ΚΕΠΠΑ του Συμβουλίου, της 8ης Δεκεμβρίου 2008, για τον καθορισμό κοινών κανόνων που διέπουν τον έλεγχο των εξαγωγών στρατιωτικής τεχνολογίας και εξοπλισμού (ΕΕ L 335 της 13.12.2008, σ. 99).

         (7)  Εγκρίθηκε από τους εκπροσώπους των κυβερνήσεων των κρατών μελών που συμμετέχουν στον ΕΟΑ και οι οποίοι συνήλθαν στο πλαίσιο του Συμβουλίου, κατά την 3551η σύνοδό του στις 19 Ιουνίου 2017.

         (8)  Η απόφαση αριθ. 111/2013 της Μεικτής Επιτροπής του ΕΟΧ, της 14ης Ιουνίου 2013, για την τροποποίηση του παραρτήματος II (Τεχνικοί κανόνες, πρότυπα, δοκιμές και πιστοποίηση) της συμφωνίας για τον ΕΟΧ (ΕΕ L 318 της 28.11.2013, σ. 12), που ενσωμάτωσε την οδηγία 2009/43/ΕΚ στη συμφωνία του ΕΟΧ, περιλάμβανε ρητό κείμενο προσαρμογής: «Η παρούσα οδηγία δεν εφαρμόζεται στο Λιχτενστάιν».


title: Σύσταση (ΕΕ) 2018/2051 της Επιτροπής, της 19ης Δεκεμβρίου 2018, σχετικά με την ευθυγράμμιση του πεδίου εφαρμογής και των προϋποθέσεων για τις γενικές άδειες μεταφοράς για τους σκοπούς της επισκευής και της συντήρησης, όπως αναφέρεται στο άρθρο 5 παράγραφος 2 στοιχείο δ) της οδηγίας 2009/43/ΕΚ του Ευρωπαϊκού Κοινοβουλίου και του Συμβουλίου [κοινοποιηθείσα υπό τον αριθμό C(2018) 8610] (Κείμενο που παρουσιάζει ενδιαφέρον για τον ΕΟΧ)

text:
               21.12.2018

               EL

               Επίσημη Εφημερίδα της Ευρωπαϊκής Ένωσης

               L 327/94

      ΣΥΣΤΑΣΗ (ΕΕ) 2018/2051 ΤΗΣ ΕΠΙΤΡΟΠΗΣ
      της 19ης Δεκεμβρίου 2018
      σχετικά με την ευθυγράμμιση του πεδίου εφαρμογής και των προϋποθέσεων για τις γενικές άδειες μεταφοράς για τους σκοπούς της επισκευής και της συντήρησης, όπως αναφέρεται στο άρθρο 5 παράγραφος 2 στοιχείο δ) της οδηγίας 2009/43/ΕΚ του Ευρωπαϊκού Κοινοβουλίου και του Συμβουλίου

            [κοινοποιηθείσα υπό τον αριθμό C(2018) 8610]

      (Κείμενο που παρουσιάζει ενδιαφέρον για τον ΕΟΧ)
      Η ΕΥΡΩΠΑΪΚΗ ΕΠΙΤΡΟΠΗ,
      Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 292,
      Εκτιμώντας τα ακόλουθα:

                  (1)

                  Σύμφωνα με το άρθρο 5 της οδηγίας 2009/43/ΕΚ του Ευρωπαϊκού Κοινοβουλίου και του Συμβουλίου (1), τα κράτη μέλη υποχρεούνται να δημοσιεύουν τουλάχιστον τέσσερις γενικές άδειες μεταφοράς.

                  (2)

                  Οι γενικές άδειες μεταφοράς αποτελούν βασικό στοιχείο του απλουστευμένου συστήματος αδειοδότησης που θεσπίστηκε με την οδηγία 2009/43/ΕΚ.

                  (3)

                  Οι διαφορές στο πεδίο εφαρμογής των γενικών αδειών μεταφοράς που δημοσιεύονται από τα κράτη μέλη όσον αφορά συνδεόμενα με τον τομέα της άμυνας προϊόντα που καλύπτονται και οι αποκλίνουσες προϋποθέσεις που ισχύουν για τις μεταφορές των προϊόντων αυτών θα μπορούσαν να παρεμποδίσουν την εφαρμογή της οδηγίας 2009/43/ΕΚ και την επίτευξη του προβλεπόμενου σε αυτή στόχου της απλούστευσης. Η ευθυγράμμιση των εθνικών προσεγγίσεων όσον αφορά το πεδίο εφαρμογής και τις προϋποθέσεις για τις μεταφορές βάσει των γενικών αδειών μεταφοράς που δημοσιεύονται από τα κράτη μέλη είναι σημαντική για τη διασφάλιση της ελκυστικότητας και της χρήσης των εν λόγω αδειών.

                  (4)

                  Το Συμβούλιο, στα συμπεράσματά του της 18ης Μαΐου 2015, επανέλαβε την ανάγκη για την εφαρμογή και υλοποίηση, μεταξύ άλλων, της οδηγίας 2009/43/ΕΚ. Μετά την έγκριση δύο προηγούμενων συστάσεων σχετικά με τις γενικές άδειες μεταφοράς για τις ένοπλες δυνάμεις (2) και για πιστοποιημένους παραλήπτες (3), η Επιτροπή, στο σχέδιο δράσης για την ευρωπαϊκή άμυνα (4) και στην έκθεση σχετικά με την αξιολόγηση της οδηγίας για τις μεταφορές (5), ανακοίνωσε την εστίασή της στις υπόλοιπες δύο γενικές άδειες μεταφοράς, που καλύπτουν τις μεταφορές για σκοπούς επίδειξης, αξιολόγησης, έκθεσης, επισκευής και συντήρησης.

                  (5)

                  Η πρωτοβουλία για την παρούσα σύσταση στηρίχθηκε σθεναρά από τους εκπροσώπους των κρατών μελών στο πλαίσιο της επιτροπής που συστάθηκε δυνάμει του άρθρου 14 της οδηγίας 2009/43/ΕΚ. Οι κατευθυντήριες γραμμές που εκτίθενται στη σύσταση αντικατοπτρίζουν τις συζητήσεις ομάδας εμπειρογνωμόνων που έχει συσταθεί δυνάμει της εν λόγω επιτροπής.

                  (6)

                  Η παρούσα σύσταση ισχύει για τον κατάλογο των συνδεόμενων με τον τομέα της άμυνας προϊόντων (που αντιστοιχεί στον κοινό στρατιωτικό κατάλογο της Ευρωπαϊκής Ένωσης), όπως ορίζεται στο παράρτημα της οδηγίας 2009/43/ΕΚ. Η παρούσα σύσταση θα επικαιροποιηθεί όταν είναι αναγκαίο, προκειμένου να λάβει υπόψη τις μελλοντικές επικαιροποιήσεις του καταλόγου των συνδεόμενων με τον τομέα της άμυνας προϊόντων.

                  (7)

                  Με βάση τις συζητήσεις με τα κράτη μέλη, και λαμβανομένων υπόψη των χαρακτηριστικών των προϊόντων (συμπεριλαμβανομένων των εξαιρέσεων), όπως είναι, για παράδειγμα, η ευαισθησία τους, τα συνδεόμενα με τον τομέα της άμυνας προϊόντα που παρατίθενται στο σημείο 1.1 της παρούσας σύστασης αποτελούν ελάχιστο και μη εξαντλητικό κατάλογο των προϊόντων για τα οποία τα κράτη μέλη επιτρέπουν τη μεταφορά δυνάμει των αδειών GTL-RM. Αυτό σημαίνει ότι η GTL-RM που δημοσιεύεται από ένα κράτος μέλος μπορεί επίσης να επιτρέπει τη μεταφορά άλλων συνδεόμενων με τον τομέα της άμυνας προϊόντων που περιλαμβάνονται στο παράρτημα της οδηγίας 2009/43/ΕΚ και τα οποία δεν παρατίθενται στην παρούσα σύσταση.

                  (8)

                  Στο πλαίσιο των συζητήσεων σχετικά με την παρούσα σύσταση, τα κράτη μέλη έχουν υπενθυμίσει ότι δεσμεύονται από αναλήψεις υποχρεώσεων βάσει του ευρωπαϊκού δικαίου, όπως η κοινή θέση 2008/944/ΚΕΠΠΑ του Συμβουλίου (6), καθώς και από διεθνείς αναλήψεις υποχρεώσεων στον τομέα του ελέγχου των εξαγωγών. Στο πλαίσιο αυτό, τα κράτη μέλη έχουν αναγνωρίσει τη δήλωση «Πολιτική δέσμευση των κρατών μελών για την ασφάλεια του εφοδιασμού» (7).

            ΕΞΕΔΩΣΕ ΤΗΝ ΠΑΡΟΥΣΑ ΣΥΣΤΑΣΗ:
      1.   ΓΕΝΙΚΕΣ ΑΔΕΙΕΣ ΜΕΤΑΦΟΡΑΣ ΓΙΑ ΕΠΙΣΚΕΥΗ ΚΑΙ ΣΥΝΤΗΡΗΣΗ

      Συνιστάται στα κράτη μέλη να προσαρμόζουν τις γενικές άδειες μεταφοράς για επισκευή και συντήρηση σύμφωνα με τα ακόλουθα στοιχεία.
      1.1.   Προϊόντα συνδεόμενα με τον τομέα της άμυνας που είναι επιλέξιμα για μεταφορά στα πλαίσια της γενικής άδειας μεταφοράς για τους σκοπούς της επισκευής και της συντήρησης, σύμφωνα με το άρθρο 5 παράγραφος 2 στοιχείο δ) της οδηγίας 2009/43/ΕΚ

      Οι ακόλουθες κατηγορίες ML αποτελούν υποσύνολο του καταλόγου των συνδεόμενων με τον τομέα της άμυνας προϊόντων που περιλαμβάνεται στο παράρτημα της οδηγίας 2009/43/ΕΚ. Η γενική άδεια μεταφοράς για τους σκοπούς της επισκευής και της συντήρησης (GTL-RM) θα πρέπει, κατ' ελάχιστον, να επιτρέπει τη μεταφορά συνδεόμενων με τον τομέα της άμυνας προϊόντων που προσδιορίζονται στις κατηγορίες ML κατωτέρω. Τα κράτη μέλη μπορούν να επιλέξουν να συμπεριλάβουν στην GTL-RM περισσότερες κατηγορίες ML με αντίστοιχα προϊόντα συνδεόμενα με τον τομέα της άμυνας.
      Κατάλογος κατηγοριών ML που καλύπτονται ως ελάχιστη απαίτηση:

                  —

                  ML 3. Περιλαμβάνονται όλα τα προϊόντα, εκτός από:

                              —

                              Δευτερεύοντα πυρομαχικά που εμπίπτουν στη σύμβαση για τα πυρομαχικά διασποράς·

                              —

                              Κατευθυνόμενα στην τελική φάση βλήματα·

                              —

                              Πυρομαχικά, βλήματα και προωθητικά γεμίσματα, ειδικά σχεδιασμένα για στρατιωτική χρήση.

                  —

                  ML 4. Περιλαμβάνονται όλα τα προϊόντα, εκτός από:

                              —

                              Υποσημείο 4.α) Βόμβες, τορπίλες, ρουκέτες, πύραυλοι, άλλες συσκευές και γομώσεις και ειδικά σχεδιασμένα ή τροποποιημένα για στρατιωτική χρήση συστατικά μέρη·

                              —

                              Υποσημείο 4.β) Ειδικά σχεδιασμένα συστατικά μέρη για τους σκοπούς της εκτόξευσης, της σκόπευσης, της παραπλάνησης, της παρεμβολής και της διατάραξης, που εμπίπτουν στο υποσημείο ML 4.α).

                  —

                  ML 5. Περιλαμβάνονται όλα τα προϊόντα, εκτός από:

                              —

                              Υποσημείο 5.β) Συστήματα απόκτησης στόχου, καθορισμού, τηλεμετρίας, επιτήρησης ή παρακολούθησης· εξοπλισμός ανίχνευσης, συγχώνευσης δεδομένων, αναγνώρισης ή εντοπισμού και εξοπλισμός συνολοκλήρωσης αισθητήρων·

                              —

                              Υποσημείο 5.γ) Εξοπλισμός αντιμέτρων για αντικείμενα που προσδιορίζονται στα ML5.α ή ML5.β.

                        Όλα τα προϊόντα θα πρέπει να παραδίδονται χωρίς συστατικό μέρος κρυπτογράφησης και χωρίς ολοκληρωμένη βάση δεδομένων.

                  —

                  ML 6. Περιλαμβάνονται όλα τα προϊόντα, εκτός από:

                              —

                              Ολόκληρα οχήματα·

                              —

                              Πλαίσιο και πυργίσκοι που εμπίπτουν στο υποσημείο ML 6.α)·

                              —

                              Εξοπλισμός και συστατικά μέρη του εξοπλισμού που εξαιρούνται στις άλλες κατηγορίες ML.

                  —

                  ML 7. Περιλαμβάνονται τα εξής προϊόντα:

                              —

                              Υποσημείο 7.στ) Προστατευτικός και απολυμαντικός εξοπλισμός, ειδικά σχεδιασμένος ή τροποποιημένος για στρατιωτική χρήση, συστατικά μέρη αυτού και μίγματα χημικών ουσιών·

                              —

                              Υποσημείο 7.ζ) Εξοπλισμός, ειδικά σχεδιασμένος ή τροποποιημένος για στρατιωτική χρήση, σχεδιασμένος ή τροποποιημένος για την ανίχνευση ή τον προσδιορισμό της ταυτότητας υλικών που προσδιορίζονται στα ML7.α, ML7.β ή ML7.δ, και ειδικά σχεδιασμένα συστατικά μέρη αυτού.

                  —

                  ML 8. Περιλαμβάνονται όλα τα προϊόντα, εκτός από:

                              —

                              Όλες οι ουσίες οι οποίες έχουν όλα τα ακόλουθα χαρακτηριστικά:

                                          —

                                          Ταχύτητα έκρηξης ίση ή μεγαλύτερη των 8 000 m/s·

                                          —

                                          Πυκνότητα ίση ή το πολύ 1,80 g/cm3.

                              —

                              Όλες οι εκρηκτικές ύλες, ως εξής, και σχετικά μίγματα:

                                          —

                                          Υποσημείο 8.α.15) HNS (εξανιτροστιλβένιο) (CAS 20062-22-0)·

                                          —

                                          Υποσημείο 8.α.21) RDX και παράγωγα, ως εξής:

                                                      —

                                                      RDX (κυκλοτριμεθυλενοτρινιτραμίνη, κυκλωνίτης, Τ4, εξαϋδρο-1,3,5-τρινιτρο-1,3,5-τριαζίνη, 1,3,5-τρινιτρο-1,3,5-τριαζα-κυκλοεξάνιο ή εξαγένιο) (CAS 121-82-4)·

                                                      —

                                                      Keto-RDX (K-6 ή 2,4,6-τρινιτρο-2,4,6-τριαζακυκλοεξανόνη) (CAS 115029-35-1)·

                                          —

                                          Υποσημείο 8.α.23) TATB (τριαμινοτρινιτροβενζόλιο) (CAS 3058-38-6).

                              —

                              Όλες οι ουσίες που μπορεί να χρησιμοποιούνται άμεσα ή έμμεσα στην παραγωγή όπλων δευτερευόντων πυρομαχικών που εμπίπτουν στη Σύμβαση για τα Πυρομαχικά Διασποράς, η οποία υπογράφηκε στο Όσλο στις 3 Δεκεμβρίου 2008, με εξαίρεση προς τα κράτη μέλη που έχουν κυρώσει τη Σύμβαση για τα Πυρομαχικά Διασποράς.

                  —

                  ML 9. Περιλαμβάνονται όλα τα προϊόντα, εκτός από:

                              —

                              Ολόκληρα πολεμικά πλοία (επιφανείας ή υποβρύχια) που υπάγονται στο υποσημείο ML9.α)·

                              —

                              Ολόκληρα κύτη·

                              —

                              Αντικείμενα που προσδιορίζονται στο ML9.γ) Υποβρύχιες συσκευές ανίχνευσης, ειδικά σχεδιασμένες για στρατιωτική χρήση, σχετικές διατάξεις ελέγχου και συστατικά μέρη τους ειδικά σχεδιασμένα για στρατιωτική χρήση.

                  —

                  ML 10. Περιλαμβάνονται όλα τα προϊόντα, εκτός από:

                              —

                              Πλήρες αεροσκάφος, οχήματα ελαφρύτερα του αέρα, μη επανδρωμένα εναέρια οχήματα που υπάγονται στο υποσημείο ML10.α.) ή ML10.γ)·

                              —

                              Άτρακτος για μαχητικά αεροσκάφη και μαχητικά ελικόπτερα·

                              —

                              Κινητήρες για μαχητικά αεροσκάφη·

                              —

                              Εξοπλισμός και συστατικά μέρη του εξοπλισμού που εξαιρούνται στις άλλες κατηγορίες ML.

                  —

                  ML 11. Περιλαμβάνονται τα εξής προϊόντα:

                              —

                              Υποσημείο ML11.α)ζ. Εξοπλισμός καθοδήγησης και πλοήγησης, εκτός από αντικείμενα που έχουν ειδικά σχεδιαστεί ή τροποποιηθεί για πυραύλους, ρουκέτες, εκτοξευτές και τα μη επανδρωμένα εναέρια οχήματα («UAV»)·

                              —

                              Υποσημείο ML11.α)η. Ψηφιακός εξοπλισμός ραδιεπικοινωνιών τροποσφαιρικού σκεδασμού·

                              —

                              Υποσημείο ML11.α)ι. Αυτοματοποιημένα συστήματα εντολών και ελέγχου.

                  —

                  ML 13. Περιλαμβάνονται όλα τα προϊόντα.

                  —

                  ML 14. Περιλαμβάνονται όλα τα προϊόντα.

                  —

                  ML 15. Περιλαμβάνονται όλα τα προϊόντα.

                  —

                  ML 16. Περιλαμβάνονται όλα τα προϊόντα, εκτός από:

                              —

                              Αντικείμενα σχετικά με τα προϊόντα που συνδέονται με τεχνολογία βαλλιστικών πυραύλων και διάδοση ΧΒΡΠ.

                  —

                  ML 17. Περιλαμβάνονται τα εξής προϊόντα:

                              —

                              Υποσημείο ML17.β) Οικοδομικός εξοπλισμός ειδικά σχεδιασμένος για στρατιωτική χρήση·

                              —

                              Υποσημείο ML17.δ) Εξοπλισμός στρατιωτικού μηχανικού, ειδικά σχεδιασμένος για στρατιωτική χρήση·

                              —

                              Υποσημείο ML17.ι) Κινητά συνεργεία επισκευών ειδικά σχεδιασμένα ή τροποποιημένα για τη συντήρηση στρατιωτικού εξοπλισμού·

                              —

                              Υποσημείο ML17.ια) Γεννήτριες πεδίου ειδικά σχεδιασμένες ή τροποποιημένες για στρατιωτική χρήση·

                              —

                              Υποσημείο ML17.ιβ) Εμπορευματοκιβώτια ειδικά σχεδιασμένα ή τροποποιημένα για στρατιωτική χρήση·

                              —

                              Υποσημείο ML17.ιγ) Πορθμεία, πλην όσων προσδιορίζονται σε άλλο σημείο του κοινού στρατιωτικού καταλόγου της ΕΕ, γέφυρες και στοιχεία πλωτών γεφυρών, ειδικά σχεδιασμένα για στρατιωτική χρήση·

                              —

                              Υποσημείο ML17.ιε) Εξοπλισμός προστασίας από ακτίνες λέιζερ ειδικά σχεδιασμένος για στρατιωτική χρήση.

                  —

                  ML 21. Περιλαμβάνονται τα εξής προϊόντα:

                              —

                              Υποσημείο ML21.α) Λογισμικό ειδικά σχεδιασμένο ή τροποποιημένο για τη χρήση προϊόντων που περιλαμβάνονται στη γενική άδεια μεταφοράς·

                              —

                              Υποσημείο ML21.β)4. Λογισμικό ειδικά σχεδιασμένο για στρατιωτική χρήση ή ειδικά σχεδιασμένο για εφαρμογές διοίκησης, επικοινωνιών, ελέγχου και πληροφοριών (C3I) ή διοίκησης, επικοινωνιών, ελέγχου, Η/Υ και πληροφοριών (C4I).

                  —

                  ML 22. Περιλαμβάνεται το ακόλουθο:

                              —

                              Η αναγκαία τεχνολογία για τη χρησιμοποίηση των προϊόντων που επιτρέπονται στην ίδια γενική άδεια μεταφοράς.

            1.2.   Προϋποθέσεις που θα ενσωματωθούν στη γενική άδεια μεταφοράς για τους σκοπούς της επισκευής και της συντήρησης

      Ο ακόλουθος κατάλογος προϋποθέσεων δεν είναι εξαντλητικός. Ωστόσο, άλλες προϋποθέσεις που προστίθενται από ένα κράτος μέλος δεν πρέπει να αντιβαίνουν ή να υπονομεύουν τις προϋποθέσεις που παρατίθενται κατωτέρω.

                  Γεωγραφική ισχύς

                  :

                  Ευρωπαϊκός Οικονομικός Χώρος (8)

                  Μεταφορά για επισκευή

                  :

                  Μεταφορά προϊόντος συνδεόμενου με τον τομέα της άμυνας για τον σκοπό της επισκευής του και όχι της αναβάθμισης ή της βελτίωσης ως προς τη βελτίωση των επιδόσεων.

                  Μεταφορά για συντήρηση

                  :

                  Μεταφορά προϊόντος συνδεόμενου με τον τομέα της άμυνας για τον σκοπό της συντήρησής του και όχι της αναβάθμισης ή της βελτίωσης ως προς τη βελτίωση των επιδόσεων.

                  Επιστροφή

                  :

                  Τα κράτη μέλη μπορούν να απαιτούν την ύπαρξη προηγούμενης άδειας για την αρχική μεταφορά του αντικειμένου που επιστρέφεται κατόπιν επισκευής. Τα κράτη μέλη πρέπει να επιλέξουν μία από τις ακόλουθες επιλογές για την επιστροφή του συνδεόμενου με τον τομέα της άμυνας προϊόντος μετά την επισκευή ή τη συντήρηση:

                              α)

                              Απαλλαγή από την υποχρέωση προηγούμενης χορήγησης άδειας σύμφωνα με το άρθρο 4 παράγραφος 2 στοιχείο ε) της οδηγίας 2009/43/ΕΚ·

                              β)

                              Δημοσίευση συγκεκριμένης γενικής άδειας μεταφοράς για την επιστροφή προϊόντων συνδεόμενων με τον τομέα της άμυνας μετά την επισκευή ή τη συντήρηση, με τουλάχιστον τον ίδιο κατάλογο επιλέξιμων προϊόντων συνδεόμενων με τον τομέα της άμυνας·

                              γ)

                              Ενσωμάτωση της επιστροφής στη γενική άδεια μεταφοράς για επισκευή και/ή συντήρηση.

                  Διάρκεια

                  :

                  Τα κράτη μέλη μπορούν να ορίσουν προθεσμία για την επιστροφή των συνδεόμενων με τον τομέα της άμυνας προϊόντων.

            2.   ΕΠΑΚΟΛΟΥΘΕΣ ΕΝΕΡΓΕΙΕΣ

      Τα κράτη μέλη καλούνται να εφαρμόσουν την παρούσα σύσταση έως την 1η Ιουλίου 2019 το αργότερο.
      Τα κράτη μέλη ενθαρρύνονται να ενημερώνουν την Επιτροπή σχετικά με τα μέτρα που λαμβάνονται με σκοπό να εφαρμόσουν την παρούσα σύσταση.
      3.   ΑΠΟΔΕΚΤΕΣ

      Η παρούσα σύσταση απευθύνεται στα κράτη μέλη.

         Βρυξέλλες, 19 Δεκεμβρίου 2018.

               Για την Επιτροπή

            Elżbieta BIEŃKOWSKA

               Μέλος της Επιτροπής

         (1)  Οδηγία 2009/43/ΕΚ του Ευρωπαϊκού Κοινοβουλίου και του Συμβουλίου, της 6ης Μαΐου 2009, για την απλούστευση των όρων και προϋποθέσεων για τις μεταφορές προϊόντων συνδεόμενων με τον τομέα της άμυνας εντός της Κοινότητας (ΕΕ L 146 της 10.6.2009, σ. 1).

         (2)  ΕΕ L 329 της 3.12.2016, σ. 101.

         (3)  ΕΕ L 329 της 3.12.2016, σ. 105.

         (4)  COM(2016) 950 final.

         (5)  COM(2016) 760 final.

         (6)  Κοινή θέση 2008/944/ΚΕΠΠΑ του Συμβουλίου, της 8ης Δεκεμβρίου 2008, για τον καθορισμό κοινών κανόνων που διέπουν τον έλεγχο των εξαγωγών στρατιωτικής τεχνολογίας και εξοπλισμού (ΕΕ L 335 της 13.12.2008, σ. 99).

         (7)  Εγκρίθηκε από τους εκπροσώπους των κυβερνήσεων των κρατών μελών που συμμετέχουν στον Ευρωπαϊκό Οργανισμό Άμυνας, οι οποίοι συνήλθαν στο πλαίσιο του Συμβουλίου, κατά την 3551η σύνοδό του στις 19 Ιουνίου 2017.

         (8)  Η απόφαση αριθ. 111/2013 της Μεικτής Επιτροπής του ΕΟΧ, της 14ης Ιουνίου 2013, για την τροποποίηση του παραρτήματος II (Τεχνικοί κανόνες, πρότυπα, δοκιμές και πιστοποίηση) της συμφωνίας για τον ΕΟΧ (ΕΕ L 318 της 28.11.2013, σ. 12), που ενσωμάτωσε την οδηγία 2009/43/EΚ στη συμφωνία του ΕΟΧ, περιλάμβανε ρητό κείμενο προσαρμογής: «Η παρούσα οδηγία δεν εφαρμόζεται στο Λιχτενστάιν».